text:
Bòn bini riba e krísis wèpsait di Entidat Públiko Boneiru. E wèpsait ta ‘online’ ora tin un crisis. Pa e motibu akí, awor bo por haña tur informashon tokante COVID-19 riba e wèpsait.
Kralendijk - For di djaluna 27 di sèptèmber 2021 Boneiru ta usa un lista nobo di pais di riesgo. Riba e lista nobo Brasil, Venezuela, Reino Uní i Merka ta...
Kralendijk - Djasabra último tabatin un insidente ku pasamentu di angua na sentro di deporte Jorge Nicolaas. Departamento di Salubridat Públiko ta lamentá esaki hopi. Un hóben tabata na e...
Kralendijk - E departamento di Salubridat Públiko ta hasi un yamada na siudadanonan ku ta kontagiá ku e vírùs di corona pa nan mes informá nan kontaktonan di esaki. Ta...
Kralendijk - For di e siman akí, diariamente siudadanonan ku keho por hasi e tèst di COVID-19 ku sita mainta òf atardi den e kaya di tèst. Departamento di Salubridat...
Kralendijk - Departamento di Salubridat Públiko tin bon bista riba e fuentenan di kontagio, apesar di un oumento den e kantidat di kontagio. Den mayoria di kaso ta bai pa...
Kralendijk - Debí na sirkunstansianan a posponé temporalmente e debate di djabièrnè 10 di sèptèmber ku mayornan tokante e angua kontra corona pa hóben. Entidat Públiko Boneiru a tuma e...
← Previous 1 2 3 … 39 Next →


c: text/html

text:
Un Hunta di Mucha (Raad van Kinderen) pa Ministerio di Desaroyo Ekonómiko / EEN RAAD VAN KINDEREN VOOR MEO
Un Hunta di Mucha (Raad van Kinderen) pa Ministerio di Desaroyo Ekonómiko
Willemstad- Ministerio di Desaroyo Ekonómiko ta kontentu di por konta ku un Hunta di Mucha (Raad van Kinderen). Djamars dia 4 di Òktober último minister demishonario pa e ministerio di Desaroyo Ekonómiko, Eugene Rhuggenaath, huntu ku miembronan di e tim di maneho di e ministerio a hasi un bishita na e muchanan aki pa asina presentá na nan e dilema ku nan lo mester investigá pa e ministerio den e dos lunanan benidero.
E Hunta di Mucha pa Ministerio di Desaroyo Ekonómiko ta konsistí di 29 alumno di grupo 7 di Fatima College . E inisiativa pa lanta un Hunta di Mucha a sali for di Unicef Ulanda huntu ku Missing Chapter Foundation. Aki na Kòrsou esakinan ta wòrdu representá dor di SIFMA (Sentro di Informashon i Formashon na Bienestar di Mucha). Meta di e Hunta di Mucha ta, pa duna e muchanan un bos den tomo di desishonnan awe, ku ta bai tin impakto riba nan futuro. Meskos ku un Hunta di Komisario i un Hunta di Supervishon, e Hunta di Mucha ta yuda pensa riba e futuro i e strategia di e organisashon. Dor di nan kompas moral, nan kapasidat di imaginashon, kreatividat i nan lógika e muchanan den e Hunta aki ta yuda hasi nos komo adulto mas skèrpi i ta trese solushonnan nobo pa e organisashon.
Pletterijweg 43 | Willemstad, Curaçao | T (+599 9) 462-1444 | F (+599 9) 462-7590 | http://www.gobiernu.cw
Ministerio di Desaroyo Ekonómiko ta kere firmemente den e talento i abilidatnan di nos hóbennan i ta netamente pa e motibu aki ta di sumo importansia pa envolví e hóbennan aki tambe den desishonnan ku ta trata e desaroyo ekonómiko di nos país.
Un dilema d ku e ministerio ta sintá kuné a wòrdu presentá na e Hunta di Mucha durante e bishita di e minister demishonario i su tim di maneho dia 4 di Òktober último. Durante e 2 lunan benidero e grupo lo bai hasi investigashon riba e dilema aki pa después presentá nan sugerensianan pa un solushon bèk serka e tim di maneho di Ministerio di Desaroyo Ekonómiko. E saki lo sosodé durante un seshon di diálogo. E muchanan mes huntu ku nan dosente lo mester disidí di ki forma nan ta duna kontenido na e investigashon aki.
Djabièrnè dia 7 di Òktober e Hunta a risibi un rekorido serka e pèrsonal di Ministerio di Desaroyo Ekonómiko. Durante e rekorido aki nan a risibi informashon general tokante e ministerio, informashon amplio di e diferente sektornan i tambe di algún di e organisashon i instansianan ku ta kai bou di e ministerio aki.
Ministerio di Desaroyo Ekonómiko ta sumamente kontentu ku su Hunta di Mucha. Ta trata aki di un grupo di mucha sumamente inteligente i briante, sin miedu di duna nan opinion tokante e tema ku a keda presentá na nan i hasi pregunta kaminda ku tabata nesesario. Ku masha entusiasmo Ministerio di Desaroyo Ekonómiko ta warda pa tende e idea i rekomendashonnan ku e hunta lo trese bèk después di nan investigashon.
EEN RAAD VAN KINDEREN VOOR MEO
Willemstad- Het ministerie van Economische Ontwikkeling (MEO) is blij dat ook zij gebruik kan maken van een Raad van Kinderen. Op dinsdag 4 oktober heeft de overigens: demissionair minister van Economische Ontwikkeling, Eugene Rhuggenaath samen met leden van het Management Team van MEO een bezoek gebracht aan de kinderen om hen het dilemma voor te leggen die ze de komende twee maanden gaan onderzoeken.
De Raad van Kinderen van MEO bestaat uit 29 leerlingen van groep 7 bij het Fatima College. De Raad van Kinderen is een initiatief van UNICEF Nederland en Missing Chapter Foundation(MCF). Op Curacao wordt de Raad van Kinderen vertegenwoordigd door SIFMA (Sentro di Informashon i Formashon na Bienestar di Mucha). Het doel van de Raad van Kinderen is om kinderen een stem te geven in de besluitvorming van vandaag, maar die ook impact heeft op hun toekomst. De Raad van Kinderen denkt net als de Raad van Commissarissen en Raad van Toezicht mee met de toekomst en strategie van een organisatie. Door hun morele kompas, verbeeldingskracht, creativiteit en logica zetten de kinderen volwassenen op scherp en dragen zij vernieuwde oplossingen aan. MEO gelooft in het talent en de vaardigheden van onze jeugd en vindt het van essentieel belang om hen hierdoor ook te betrekken bij beslissingen over de economische ontwikkeling van Curaçao.
De Raad van Kinderen kreeg een dilemma van het ministerie gepresenteerd tijdens de kennismaking op 4 oktober. Dit dilemma moet de groep voor de twee komende maanden gaan onderzoeken en hun bevindingen daarna komen presenteren aan het Management Team van MEO in een dialoogsessie. De kinderen beslissen zelf samen met hun docent hoe ze invulling geven aan het onderzoek.
Op vrijdag 7 oktober kreeg de Raad een rondleiding bij het ministerie waarbij ze uitgebreide informatie kregen van de verschillende sectoren van MEO en enkele stichtingen en organisaties die ook onder MEO vallen.
Het Ministerie van Economische Ontwikkeling is blij met haar Raad. Het gaat om een groep intelligente en uitgesproken kinderen die al snel hun mening geven over het onderwerp en die vragen durven te stellen bij onduidelijkheden. Het ministerie kijkt met belangstelling uit naar de aanbevelingen en ideeën waarmee de Raad van Kinderen zal komen na hun onderzoek.

robotstxt: allowed

filter: keep


text:
KRALENDIJK – Sindikato A.F.B.W. djabièrnè último a honra diferente miembro, kendenan for di prinsipio tabata na lantamentu di e organisashon. E aktividat a tuma lugá na sede di A.F.B.W. den presensia di un grupo limitá di persona. Esaki debí na e medidanan ku mester tene kuenta kuné relashoná ku COVID-19. Presidente aktual di A.F.B.W. Cherel Kwidama a dirigí algun palabra durante e anochi. “Mester di pasado, presente pa por traha riba futuro. Asina e federashon ta bai dilanti. Eric Vlijt i Ewald Abdul entre otro ta esnan huntu ku Rudolfo Statia, a papia hopi ku ami. For di nan mi a risibí hopi informashon tokante A.F.B.W.. Nos ta bai sigui duna rekonosementu na otronan. Mester kuminsá un kaminda i esei a sosodé awor.
Norwin ‘Nochi’ Willem ta yuda inkansabel. E no a funda A.F.B.W.. E ta un simpel sirbidó. Semper e tei pa yuda nos,”tabata entre otro loke Kwidama a bisa. Seguidamente a papia presidente di USIBO Mavis Abrahams “Mi ta orguyoso di ta aki awe. Den un tempu kòrtiku A.F.B.W. a logra reorganisa e sindikato. E ta un ehèmpel pa otronan. Ta importante pa sa bo pasado. Dor di sa bo pasado bo por bai pa futuro. A.F.B.W. a usa un don hopi importante. Den sindikato ta un trabou ku kon bo hasi e tarea, nan ta bati bo kabes manda abou. Pabien i nos ta sigui konta ku boso,”presidente di USIBO a menshoná e anochi. Despues a kontinuá ku entrega di Oorkonde na esnan ku a keda rekonosé. Ewald G. Abdul, Eric M.Vlijt, Primu F. Bernabela, Hermenegildo J. Cicilia, Rudolfo A. Statia i Norwin C. Willem.


text:
Pa ta bon prepará bo mester di bo pakete di emergensia den kaso di un kalamidat. Ta importante pa tin un pakete di emergensia den kas. Esaki ta duna abo i bo famia mas oportunidat pa sali bon for di un kalamidat. Aki bou tin un lista di produkto ku semper mester tin den kas. Bo mes tambe por agregá otro produkto, manera remedinan personal. Kontrolá kada seis luna si bo pakete di kalamidat ta kompleto i den bon kondishon.
Den e video bo por mira kon bo ta traha un pakete di emergensia:
Akibou bo ta kontra tur lokual ta nesesario pa un pakete di emergensia:
- Radio di bateria, poné riba e frekuensia 97.9 FM ku ta e Radio di Emergensia.
- Kaha di E.H.B.O. i deskripshon kon pa us’é.
- Flèshlait ku bateria èkstra.
- Lusafè bon paketá kontra di humedat.
- Sèn kèsh i kopianan di papelnan di identidat i seguro.
- Yabinan èkstra di kas i outo.
- Mapa di besindario i un lista di numbernan di adrès di famia òf konosí kaminda por akudí durante un kalamidat.
- Set di hèrmènt.
- 3 liter di awa pa dia pa kada hende den kas, pa un mínimo di 3 dia.
- Kuminda ku no ta daña pa un mínimo di 3 dia.
- Artíkulonan higiéniko manera: papel di wc, habon, habon pa laba paña, duki higiéniko, pasta di djente, skeiru di djente.
- Remedinan den stòk.


text:
Celebracion di Dia Mundial di Teatro 2021
na Cas di Cultura, Lenie JeanD’or y Jhon Freddy Montoya
ORANJESTAD – Ministerio di Cultura Aruba, conhuntamente cu Departamento di Cultura Aruba y Cas di Cultura Aruba dia 8 di mei ultimo a organisa den Cas di Cultura e celebracion di Dia Mundial di Teatro y Entrega di Premio Nacional di Teatro 2020-2021.
Cada aña ta otorga e Premio Nacional di Teatro na un persona, grupo of fundacion cu a traha y cu a contribui grandemente cue desaroyo di teatro na Aruba. E biaha aki tres premio a wordo entrega.
‘Premio Nacional di Bida Largo”
E ‘Premio Nacional di Bida Largo” e aña aki a bay pa Cas di Cultura pa e contribucion cu Cas di Cultura a y ta duna e mundo di teatro na Aruba pa mas di 60 aña. Ta prome biahacu Cas di Cultura ta ricibi un reconocemento asina. Esaki ta un premio cu ta wordo entrega na celebracion di cada lustro.
‘Premio Nacional di Teatro di Aruba’
E di dos ta e ‘Premio Nacional di Teatro di Aruba’ e aña aki a wordo otorga na e directora, actriz y escritora di teatro sra.Lenie JeanD’or, pa tur su trayectoria y excelente aporte den e mundo teatral y pa publicacion di su 2 buki: “Manual paEscenario”.
‘Reconocimento’
E di tres ta un reconocemento pa Jhon Freddy Tobón Montoyapa su aporte incalculabel na Cultura di nos Pais, un persona cuta duna su alma y curason pa tur loke ta arte riba tarima. Desde aña 2000 sr. Jhon Freddy Montoya, den su funcioncomo empleado publico na Instituto di Cultura, loke awe ta Departamento di Cultura (DCA), a organisa e Dia Mundial di Teatro consecutivamente. Un certificado a wordo entregacomo tambe un obra cu ta un creacion di sr. Frank Croes.
Den su discurso Minister di Cultura Xiomara Maduro a felicita tur organisacion, actor, director, escritor, productor, compositor, poeta, tur profesional y no-profesional den e ramo di teatro, riba ‘nan día’. Ademas e mandatario a bisa dankitambe na tur e actor, empleado y boluntarionan di DCA, cu a duna nan cooperacion pa haci e anochi aki posibel.


text:
Lider di fraccion Marlon Sneek:
Mashin di test turistanan ta lanta sospecho di fixmento di amigo atrobe
Den fin di siman por a tuma nota pa loke ta e testnan cu mester wordo haci ora cu pasaheronan yega Aruba, tin algo cu ta hole masha stinki mes, segun marlon Sneek, lider di fraccion di AVP a declara durante conferencia di prensa.
Para dilanti di eficio di aerouerto internacional Reina Beatrix, Parlamentaro Sneek a mustra cu ta inaceptabel pa den un situacion covid-19, caminda e pais den su totalidad ta pasando den situacionnan dificil, gobierno ta corta den salario di ambtenaarnan, otronan cu a perde nan salario completo, otronan cu ta depende di un voedselpakket, tin mandatarionan ta sinta ta pensa con nan por fix nan mes.
“Mandatarionan cu ta sinta pensa con nan por yena nan saco y esey no ta aceptabel riba e pais aki y pesey awe nos ta mira con Hulanda ta pone tanto presion, caminda ta bisa awe cu nan ta bay traha ‘rond om de regering,’ pa motibo cu nan no ta confia gabinete Wever Croes mas.
Hulanda ta mirando cosnan for di sla tumando luga y apesar di esaki no tin ningun musca ta bula.
Tur hende por a mira y lesa riba e webpage di BoInformado.com cu a bisa cu aparentemente lo tin un comerciante cu kier a cumpra dos Minister.
Shonnan, esta Ministernan, bo tin presenta na OM y eynan entrega un keho formal, ya cu ta inaceptabel cu tin algo asina aki den prensa y Ministernan ta haci manera cu niun musca a bula.
Pasobra tin cosnan straño cu a tuma luga akinan segun e publicacion ya cu supuestamente na salida, a wordo bisa cu ta e lab di hospital ta esun cu lo bay haci e testnan riba pasaheronan cu yega.
Direpiente tin hendenan cu ta yamando comerciantenan puntrando pa un ‘donation’ pa cumpra un mashin, diripiente tin laboratorionan priva ta yama trahadonan di hospital, ofreciendo e trahadonan aki trabou.
Pero con nan por ofrece e hendenan aki un trabou pa bin test pasaheronan na aeropuerto si nan no a haya nada for di gobierno? Si nan no a haya nada for di Minister?
Shon Minister, si tin algo robes akinan, wak pa bo persona coregi esaki ya cu e no ta aceptabel Minister Dangui Oduber, cu bou di e situacion cu en pais aki ta pasando aden, ta purba di regel cos, ta purba di fix cos, manera a wordo publica riba e webpage di BoInformado.com.
Nos a scucha bon cla cu tin cu busca un mashi, hasta cu lo busca un mashi ‘refurbished’ pero aki atrobe, ta apenas e malesa aki a cuminsa algun luna atras, pues ta di cual mashi refurbished nos ta papiando di dje?
Refurbished ta ora un mashin di añanan bieu anto e ta wordo refurbished pa pone den bon estado y awor ta papia di un mashin di 3 miyon florin y cu aparantemente hospital no tabatin placa pa cumpra e mashi aki.
Sinembargo ora cu analisa e situacion aki, por conclui cu simpel 22 mil pasahero cu yega Aruba for di exterior, ya ta saca e suma di 3 miyon aki cu e mashin ta costa.
Pues tin un hende cu tabata prepara pa strika placa na grandi, caminda den e parti inicial awor ora cu ta cuminsa restart e buelonan, e situacion no ta manera cu mester ta.
Sinembargo despues ora cu cos normalisa y cos ta biento en popa y Aruba yega su un miyon, un miyon y pico turista cu ta yega nos isla, nos ta papiando cu ta cobra 75 dollar pa turista haci e test aki, nos ta papiando di un suma astronomico di 75 miyon dollar, c’un hende tabata di bay strika. Un hende tabata di bay drumi y bira miyonario na cas.
Awor ta lanta e pregunta di con nos no ta haci manera antes, tempo prome cu e covid-19, caminda esunan cu tabata bin for di paisnan Latinomericano, mester a bin den e caso aki c’un carchi gel, riba cual ta mustra cu e persona tin tur su enternan, cu el a tuma tur su priknan y tur cos ta na ordo y e ora nan por drenta Aruba.
Cualkier turista cu ta bay bin Aruba, ta haci un reservacion, no di awe pa mayan pero for di lunas adelanta prome cu e biaha pa Aruba, pone como exigencia cu si nan ta bin di paisnan cu risico, cu e turista tin cu haci un test na su pais y ta bin Aruba cu e test ey cu no tin mag di ta mas bieu cu dos siman y cu esey nan mag drenta nos isla.
Pakico ta bay crea un cos cu ta bay trece problema y ta bay trece posibilidad pa fixmento y hortamento shonnan,” Parlamentario Marlon Sneek a declara.


text:
Bloomberg -Ta pronostica cu e depresion tropical lo crece bira un horcan y esaki lo dal e Gulf Coast di Estados Unidos diadomingo anochi. Esaki lo causa potencialmente lo mester cera e plataformanan di tanto petroleo y gas na e costa.
Un biaha mas e productornan di citrus lo haya un golpi fuerte.
Ta premira cu e sistema na e costa di Nicaragua lo haya mas forsa y un bira un Tormenta Tropical diaranson laat y lo haya forsa di horcan cu bientonan di 137kilometer pa ora diadomingo, esaki lo ta momento cu e ta acercando e costa di Estados Unidos. Cu lo ta entre Louisiana y Florida segun National Hurricane Center na Miami. A emiti advertencianan di tormenta pa tanto Honduras y Nicaragua.
Diestres tormenta a forma e aña aki ariba Atlantico, matando cientos di hende na Estados Unidos, Mexico y tambe Caribe. Causando dañonan di casi 300.000 miyon di dollar.
Den augustus horcan Harvey a causa cierre temporal di 25% di produccion di petroleo y gas natural den e Golfo y casi un 20% di refinacion di Estados Unidos.
Algun siman despues, horcan Irma a destrui e plantacionnan di citros na Florida.
E tormenta ” lo por afecta gran parti di e costa norte di e Golfo e fin di siman aki como un horcan, cu bientonan fuerte y tambe rafaganan di e tormenta compaña cu yobidanan fuerte”, seguj Eric Blake, un specialista di e centro di horcan.
” Habitantenan na e costa di e Golfo di Louisiana te Florida mester monitor e progreso di e sistema e proximo dianan”.
E futuro di e orange juice a subi te un 2,6 porciento pa 1,5940 dollar pa liber den ICE Futures U.S na New York. Florida ta e di dos productor mas grandi mundialmente di apelsina.
” Ya tawata tin hopi daño, un otro tormenta, aunke ta di Categoria 1, lo no bay yuda e cosecha”, Jack Scoville a declara, cu ta vice presidente di Price Futures Group na Chicago, den un entrevista telefonico. ” Hendenan ta un poco nervioso”.


text:
Geplaatst op 19 March 2020 dor di Ministerio Asuntunan General i Promé Minister
Willemstad – Relashoná ku desaroyo di e vírùs COVID-19, Archivo Nashonal ta kontinuá ku su servisio na un forma adaptá.
Klientenan ku ke bishitá Archivo Nashonal, mester mèldu adelantá via
e-mail adrès nationaal.archief@gobiernu.cw .
Den e e-mail e kliente mester indiká
Archivo Nashonal ta traha un sita ku e kliente pa e por pasa wak e dokumentonan. E medida aki ta vigente te próksimo aviso.
Pa mas informashon por yama Bentana di Informashon na 0800-1515 òf 433-3123.


text:
Morgenster – Diaranson marduga polisnan ta bay pa un caso di kiebro y ladronicia na Dynaf situa na Morgenster.
Na yegada polisnan ta constata cu e camara di seguridad a wordo destrui, despues e antisocialnan lo a saca e glas di e porta dilanti y asina a logra bay paden, evitando di e forma aki pa e alarma no a bay on.
Den e negoshi nan a bay unda cu lo ta warda placa, nan lo a carga un kashi chikito bay pafo cune, pero parti di e kashi lo a dal un caminda y esaki lo a activa e alarma, mesora e ladronnan a baha na awa.
Polis na e sitio a pidi e pa departamento tecnico di polis pasa durante dia y haci nan investigacion pa wak si por haya algun fingerprints.
Like this:
Like Loading...
Related


text:
Cas di Luz di Seroe Preto lo sende den 2020 den sistema di “Drive Through”
Apesar di e situacion di e pandemia di Covid 19 andando y cu tur e medidanan cu no ta permiti aglomeración di hende, Hubentud Uni Seroe Preto a dicidi di toch sende e luznan di Sero Preto na San Nicolas den celebración di nan 35 aniversario como Fundacion. Inoficial nan ta existi ya pa 50 aña cu a cuminsa como “Flying High Park”, despues “Cas di Luz” y no kier a laga e bario pasa fin di aña sin haci algo pa e temporada. E aña aki lo usa e decoración di e aña anterior mes, y ta bai den estilo di “Drive Through”. No tin bendemento di cuminda ni bebida pa recauda fondo ni por yega cerca, ya cu e lugar lo ta cera cu un tipo di cura pa cortesía di Bohama NV. Autonan por pasa wak so, no ta permiti aglomeración di hende ningun caminda ei banda. Lo tin control di Polis pa tur cos bai organisa. Esaki Sra. Selma Helder, vice presente y secretaris di Hubentud Uni Seroe Preto a anuncia awe.
Dia 12 di december 2020 ta sende e luznan di Cas di Luz Seroe Preto 7pm te cu 10 pm y asina tur anochi te cu dia 6 di januari 2021. Ta pidi un y tur pa mantene reglanan vigente di DVG y pasa únicamente den auto so disfruta di e luznan y apesar di tur cos sinti alegría di fin di aña. Selma Helder a gradici tur hende cu a yuda y specialmente e sponsornan Aruba Bank, SETAR y Bohama.
Danki pa semper a sostene e proyecto pa pueblo di Aruba aki cu den e temporada di fin di aña cu e Cas di luznan di Seroe Preto a bira un atraccion bunita.


text:
Dialuna ta ultimo dia pa entrega declaracion di winstbelasting 2019
Dialuna awor ta e ultimo dia pa entrega e declaracion definitivo di winstbelasting 2019 y haci e pago corespondiente
ORANJESTAD – Dialuna, dia 30 di november 2020 ta e ultimo dia cu por entrega e declaracion definitivo di winstbelasting 2019 y haci e pago corespondiente. Ta importante pa menciona cu no lo tin extension di e termino.
Clientenan cu no cumpli cu entregamento di e declaracion definitivo, lo haya un cobransa adicional esta un ‘naheffingsaanslag’ inclui boet. Mescos ta conta si acaso e cliente a paga un suma menos cu locual el a declara na winstbelasting. E boet pa no cumpli cu entregamento di e declaracion ta maximo Afl. 2.500. Si no haci e pago di winstbelasting of no haci e pago corectamente, e boet ta maximo Afl. 10.000.
Departamento di Impuesto ta haci un apelacion na e contribuyentenan di winstbelasting y/of nan asesornan fiscal pa tene cuenta cu e fecha final di 30 di november 2020 y no warda te na ultimo pa entrega e declaracion di 2019.
Por entrega e declaracion di winstbelasting na e balie di recepcion na e oficina principal na Camacuri. Si ta entrega mas cu 3 formulario, e ora mester haci un cita online.
Gerencia di Departamento di Impuesto
24 di november 2020


text:
Aruba mescos cu resto di mundo den e ultimo añanan a busca alternativa pa energia cu ta depende di petroleo. Na aña 2004 nos compania di utilidad WEB NV a inicia un proyecto pa baha e dependencia riba fuel oil, e proyecto innovativo di ‘Reverse Osmosis’ pa produci awa y e generadornan RECIP pa produci coriente.
Mientras tanto mas y mas estudio ta indica cu molina di biento por causa problema na salud di hende. P’esey partido MEP a bay en busca di diferente alternativa cu no ta afecta salud di hende, y no ta causa un impacto negativo riba medio ambiente.
Pero principalmente, pagabel pa cada ciudadano. E realidad cu nos ta biba aden ta cu tin un
cantidad grandi di persona ta biba sin coriente, debi cu costo di bida a aumenta demasiado.
PROPOSICION pa resolve problemanan energetico actual.
- Introduci un areglo social real pa tur cu ta den necesidad, specialmente esnan cu ta biba di
onderstand.
- Introduci reverse meter pa cu coriente pa reduci asina gastonan di uzo di coriente na unda e habitante cu por inverti den electricidad di su mesun cas, ELMAR lo por cumpra esaki bek door di e reverse meter.
- Haci investigacion cual ta e ‘mix’ di diferente forma di energia alternativo cu ta funciona optimalmente pa Aruba. Na momento di busca formanan di energia alternativo, tin dos punto di salida crucial pa tene cuenta cu ne:
- E forma di energia alternativo mester reduci gastonan di awa y coriente inmediatamente.
- E forma di energia alternativo cu nos scoge no por tin un impacto negativo riba nos comunidad.
Banda di esaki nos mester acelera y adelanta e proyecto di gasoducto, plantia pa gobierno di MEP na aña 2009, pa WEB y e refineria di Aruba cu mester habri ainda, por haya gas natural for di e pos di REPSOL cu ta solamente 50 kilometro leu di Aruba.
MEP ta convenci cu e solucionnan aki ta esnan mas sostenibel, mirando cu e ta un forma di energia limpi, y na mes momento ta pagabel pa cada ciudadano, y pues sostenibel.
Cu esaki MEP lo logra reduci costo di bida. Energia alternativo ta keda riba agenda di gobierno semper y cuando cu esaki ta na beneficio di pueblo y sin consecuencia negativo pa nos medio ambiente. Prioridad di MEP ta e bienestar di nos pueblo. 22 di September, duna nos bo voto di sosten pa asina hunto nos logra trece cambionan cu nos pais merece.


text:
E traspaso di cartera ta sigui y diahuebs sr. Ursell Arends a ricibi e carteranan di – Naturalesa y Medio Mmbiente, Serlimar, Ouderen Raad y Bienestar di Animal. Comunidad por spera cu durante di e proximo Gabinete naturalesa lo haya e atencion debido, ta expresionnan cu Premier Evelyn Wever – Croes y futuro Minister encarga cu e cartera a accentua.
Den trascurso di e periodo di formacion di Gobierno, a reuni cu varios di e organisacionnan y departamentonan relaciona cu naturalesa y medio ambiente pa duna e sector aki e atencion debido pa asina e por ta un “well oiled machine”.
Segun sr. Arends, a tuma nota cu comunidad tambe ta poniendo mas atencion y dunando mas importancia na e tema di naturalesa. Pues, ta na su debido momento pa Gobierno duna esaki e atencion debido y necesario pa asina trece trankilidad tambe den nos comunidad. Dierenwelzijn tambe ta un tema importante cu lo forma parti di naturalesa, pues lo duna esaki e atencion debido.
Pa loke ta e cartera di Ouderen Raad, sr. Arends a splica cu asuntonan di adultonan mayor tambe lo wordo atendi cu ne debidamente den e proximo Gabinete. ‘Manera cu cifranan di vergrijzing ta indica, tin mas di 25 mil ciudadano riba e edad di 60 aña. Y durante di Pandemia ta netamente nos adultonan mayor hopi biaha ta esunnan cu ta wordo isola cual ta cosnan cu nos a wak y nos kier duna atencion debido.’
E grupo di personanan mayor a gana hopi experiencia den bida y unabes cu nan yega na edad di pensioen, den nos pensamento, nan tin hopi mas pa sigui contribui na e bienestar di Aruba, sr. Arends a enfatisa.
Den cuadro di Serlimar e futuro mandatario encarga a splica cu lo trece plannan di con ta bay maneha desperdicio, teniendo na cuenta un maneho cu lo beneficia naturalesa den su totalidad.
‘Esaki ta e plan coherente cu e proximo Gabinete lo atende cu ne y dentro di poco lo cuminsa propone y presenta e proximo solucionnan den e maneho di e carteranan cu ta resorta bou di mi ministerio”, sr. Arends a termina bisando.


text:
Trabounan konhunto di MEO i KPC ta kontinuá.
Written by Khalil Guribaldi on 12 December, 2020
E trabounan di e Tim Multidisiplinario kaminda entre otro Inspekshon di MEO i KPC ta representá ta sigui na bienestar di komunidat. Durante un Relato Ekstraordinario, riba djabièrnè dia 11 di desèmber, Minister di Hustisia, sr, Quincy Girigorie huntu ku Minister di Desaroyo Ekonómiko, sr. Steven Martina pero tambe sr . Jules Ilario, sr. Imro Zwerwer i sr.Ronny Cornelis a anunsiá esaki públikamente. Promé ku e relato públiko aki, ámbos ministerio ya a sinta huntu i papia pa resolvé e suseso ku mas trempan den siman a duna komunidat e pensamentu ku e trabounan konhunto lo a yega na un final. Den esaki, e konsenso mutuo ta, ku no opstante ken tabatin rason den kualke deklarashon, e interes di sirbi komunidat ta muchu mas importante i nos no mester pèrdè enfoke for di riba e loke realmente ta signifikante.Ya pa diferente aña, KPC i MEO a bin ta traha huntu den un tim multidisiplinario pa kumpli ku kontrol na establesimentunan i reforsá kumplimentu ku reglanan vigente den nos komunidat.E pandemia di Covid-19, a hasi e tarea i e trabounan di e tim multidisiplinario aun mas intensivo. Aworakí, den e pandemia di COVID-19 e trabou di e tim ta asta mas importante ku normal.Sr Ilario i sr .Cornelis a yega na koperashon i palabrashon ku otro i tantu KPC komo MEO ta kla pa kontinuá ku e trabounan konhunto na interes di nos komunidat.Ku e deklarashon aki a yega na e kombenio ku niun di e hendenan konserní no ta papia mas ku prensa tokante e susesonan anterior.


text:
ULTIMO ORA.
BONEIRU.
ATRAKO ARMA RIBA LISA CONVENIENCE STORE Y A BAI KU E KAHA DI PLAKA.
Awe djaluna anochi alrededor di 9:45pm melding a drenta na warda di polis ku un atrako a kaba di tuma luga na lisa convenience store.
2 gai kara tapa bisti full na pretu y arma ku un arma di kandela a drenta den e negoshi y pasa patras di e toonbank kwe e kaha di plaka y kore sali bek.
Polis y recherche a presenta na e sitio y investigashon ta andando.
FUENTE:AIMED AYUBI.
NOTISIA KU BO POR KONFIA.
RIBA E FB PAGE LIVE 99 FM BO POR WAK E VIDEO DI E ATRAKO.


text:
Internacional: Segun e CEO di NETFLIX Ted Sarandos a menciona cu e series Squid Games, un show cu a wordo lansa dia 17 di September 2021 ariba NETFLIX tin potencial nan grandi pa bira e series mas popular ariba NETFLIX. E show aki ta bay over di 456 persona cu lo mester participa den diferente wega nan di mucha. Si bo perde e wega bo lo wordo elimina(Mata). Un persona so por gana full e wega y ta gana 45.6 biyon.
E Series aki desde su lansamento oficial ta den e top 10 series nan mas mira ariba NETFLIX.
Squid Games ta alcansa e series nr. 1 na 90 pais rond di mundo den solamente 10 dia.
Na Merca e series a a hit di biaha na top 8 y dia 21 di September a logra yega na nr 1.


text:
ORANJESTAD, Aruba: E campeonato di futbol division honor 2017-2018 a inicia diabierna anochi y pa cu esaki semper tin referee, kendenan ta esunnan encarga pa dirigi e weganan. Pero pa esaki Arubaanse Voetbal Bond (AVB) durante henter e aña tabata planeando diferente cursonan pa instructor, coach y refereenan. AVB a haci e curso di referee pa asina por haya mas persona cu ta interesa pa forma parti di e mundo di futbol, pero den e caso aki como un referee.
Weganan no por tuma luga sin presencia di un referee, pa cu esaki AVB kier duna cursonan pa refereenan cu nan haya transcurso di e lunanan di e campeonato pa asina nan por fluit wega riba nivel. Hopi hende no sa pero pa aña AVB ta organisa 1600 wega pa campeonato, asina Presidente di AVB, Ing. Richard Dijkhoff a expresa. Federacion ta organisa hopi wega y pa cu esaki mester di refereenan y esey ta e motibo cu ta organisa e cursonan aki pero tambe pa haya mas referee pa haci uzo di nan durante e cantidad di wega cu ta tuma luga.
Casi tur dia lo bay tin wega y mas referee tin, mas miho por dirigi e weganan, asina Richard Dijkhoff a elabora. Asina aki por tin competencianan di nivel hopi mas halto, pasobra hopi biaha referee por tende cu hende ta bisa cu e nivel di futbol ta abou. Pero si tin refereenan riba un nivel halto y esaki ta haci cu e por guia e weganan den un bon forma. Por ilustra esaki den e nivel di e weganan na momento cu tin bon referee. Esaki ta e intencion di AVB, unda cu lo tin mas curso di esaki. Na e momentonan aki AVB ta papiando cu KNVB y CONCACAF pa introduci un academia di referee na Aruba, pero den e lunanan padilanti lo sigui amplia riba esaki.
E curso di referee a inicia diabierna y e curso aki ta e enseñansa basico di referee. Head of Referee Oslin “Oshi” Kock a indica cu tur referee a cuminsa cu e parti aki. E curso aki lo dura 6 siman pero unda cu ta 3 dia den fin di siman. Cada siman e lesnan lo ta di diabierna pa diadomingo, unda cu diabierna lo duna les den sala mientras cu diadomingo lo ta riba veld na Yara. E certificado aki ta duna e participante un base pa asina e por sigui te bira un referee di AVB. Na veld no por yega pone un hende y fluit wega, Oshi Kock a expresa.
E curso aki ta bon hinca den otro cu despues tin hende tin e oportunidad pa sigui bay dilanti y bira referee di AVB mes. Tin cierto rekisitonan cu nan mester sa y e comision di referee ta analisa esaki. “Tur esunnan cu kier bini y kier sa e regla, ta cuminsa cu e curso basico”, asina Oshi Kock a expresa. Despues di e curso e Head of Referee lo analisa y lo acerca e participantenan pa sigui cu e siguiente step. Durante e campeonato aki lo bay bin hopi cambio, unda cu esunnan cu a participa den e curso caba tambe lo ta den e weganan.


text:
E refereenan di Arubaanse Voetbal Bond (AVB) a bin hunto pa discuti e resultadonan di un “fitness test” cu AVB a organisa p’e refereenan y alabes a probecha pa repasa e reglanan existente y esnan nobo. E intencion tras di esaki pa di e forma aki e refereenan ta “up to date” y den optima forma na momento cu reanuda e diferente campeonatonan y/of torneonan di AVB.
Despues di un periodo basta largo, pa motibo di e medidanan tuma pa Gobierno y Crisisteam referente Covid-19, e refereenan a inicia nan actividadnan atrobe. Manera cu ta e caso tur caminda, e medidanan tuma relaciona cu Covid-19, tambe a afecta e refereenan y nan actividadnan. Entre otro AVB mester a sera e oficina di e departamento di referee na dos ocasion. Apesar di esaki, e refereenan no a para keto, pero a sigui train ya cu nan si tabatin trainingnan cu nan mester a atende. Nan por a haci esey den aire liber y no ta stroba e actividad aki.
Poco-poco a cuminsa cu e actividadnan y asina aki a cuminsa organisa diferente encuentro cu e refereenan y a cuminsa intensiva e actividadnan tambe. Monique Ras, Head of Referee di AVB, a splica cu esey a pone cu nan a tuma e decision di organisa un workshop caminda cu a repasa e reglanan y e diferente situacion/hugadanan relaciona n’e reglamentonan p’asina e refereenan keda “up to date”.
E tipo di workshopnan aki ta algo cu ta tuma lugar constantemente, di cual tin biaha ta dos of tres biaha pa luna durante henter aña. E ta algo cu ta programa, segun Monique Ras. E refereenan ta constantemente den les y ta haya curso pa nan por desaroya nan mes y pa tin e conocemento y experticio na momento cu mester dirigi un wega di futbol.
Ta intencion di e departamento di referee pa busca refereenan nobo, ya cu tin e necesidad di mas referee pa tur e weganan organisa pa AVB.
Esaki ta riba programacion caba y e instructor tecnico di e departamento di referee, Oslin (Oshi) Kock, ya tin e programa aki hinca den otro caba. Na momento cu keda cla cu e parti organisatorio y administrativo, lo inicia e curso aki. Segun Monique Ras, nan idea ta pa hacie dos biaha pa aña y esaki lo ta den luna di mei 2021, mientras e siguiente lo tuma lugar den luna di augustus 2021. Naturalmente, si e situacion relaciona cu Covid-19 permiti.
Naturalmente si por tin personanan, specialmente hobennan cu ta interesa den e curso di referee, nan por yama na 587-7357 na oficina di AVB, na Shaba y puntra pa Monique Ras. E lo ta na oficina di dialuna pa diabierna y por yama pa ricibi tur informacion necesario. Asina interesadonan por inscribi nan nomber p’e curso cu ta na caminda.


text:
Candelario (Booshi) Wever a manda un carta na Prome Minister sra. mr. Evelyn Wever-Croes, relaciona cu e situacion na Sero Teishi. Como lider di UPP, Booshi Wever a dirigi su mes na Evelyn Wever-Croes, como Prome Minister, y alaves Minister encarga cu e cartera di Infrastructura y Medio Ambiente. Tambe el a manda un carta similar pa Presidente di Parlamento, Ady Thijsen.
Recientemente UPP a tuma nota di un situacion alarmante na Sero Teishi. A yega kehonan cerca nos tocante e gasnan toxico cu tabata molestia henter e bario, pa locual nos a haya ta oportuno pa nos mes bay mira kico ta pasando.
Durante nos recorido di e tereno, nos a tuma algun potret cu den nos concepto ta mustra con peligroso y urgente e situacion ta. Nos a vocifera nos preocupacion mediante un articulo den medionan di comunicacion.
Segun Booshi Wever pa su sorpresa UPP por a tuma nota den un matutino cu e compania Arcadis a haci un “survey” y ta yega n’e conclusion cu tur cos ta “koek en ei”! Den pasado ya caba UPP a publica potretnan cu ta mustra totalmente otro cos. No a pone liners e tempo ey. Te hasta e ex-Director di Serlimar, sr. Hensley Davelaar, a subraya esaki. Supuestamente lo a tuma medida, pero e tabata imposibel pa nos verifica esaki, pasobra nos a wordo prohibi e tempo ey pa subi e terenonan cu ta cay bou hurisdicion di Serlimar.
E potret cu nos ta manda adhunto ta saca siman pasa y den e relato di e matutino ta mustra potretnan cu ta imposibel pa sa si nan ta reciente of no, pero ta referi na un estudio haci na januari ultimo.
Pregunta e ora ta kico t’e situacion real na Sero Teishi? E potretnan ta mustra masha bunita, totalmente contrario n’e potretnan cu nos a saca siman pasa. E pregunta ta: “WHO IS FOOLING WHO”??
“Nos ta spera cu nos por haya un aclaracion riba henter e asunto aki. E situacion na Sero Teishi por wordo considera como un peliger eminente of no? E lo ta desavastador p’e habitantenan den e becindario si e gasnan causa un explosion. Esaki lo por tin consecuencia pa nos aeropuerto tambe y na final di cuenta pa nos turismo cu ya caba ta pasa dor di un temporada dificil.
Sin un eventual explosion mes, e situacion na Sero Teishi ya caba ta hopi dañino pa nos Medio Ambiente y p’e habitantenan di e bario cu ya caba ta sclama auxilio pa hopi tempo pa problemanan di salud cu defacto a sali publica den e raport di PAHO cu a wordo saca for di lachi cu e unico proposito pa haya mas placa pa Serlimar. Nos ta considera hopi straño cu ni DNM ni City Inspector, te asina leu cu nos sa, a hisa un “red flag” pa cu e situacion aki”, segun Booshi Wever.
Tambe UPP ta kere cu mester a busca un instancia imparcial pa colabora e “survey” cu e compania Arcadis a haci p’e beheerder di e tereno. Y asina kita tur posibel duda cu por ta existi pa cu e situacion na Sero Teishi.
Booshi Wever ta spera di por haya un aclaracion riba henter e asunto aki for di Premier Evelyn Wever-Croes y for di Ady Thijsen, Presidente di Parlamento.


text:
CEDE Aruba a entrega un peticion na Gobierno pa haya ayudo financiero pa asina Fundacion Pa Nos Comunidad por reparti mas pakete di cuminda. E crisis aki ta hopi serio y hopi famia no tin placa ni cuminda. Ministerraad a dicidi di brinda e ayudo financiero aki y diabierna Parlamento completo a sostene e decision di Gabinete Wever-Croes.
PLAN PA REPARTI PAKETE DI CUMINDA
CEDE Aruba a reuni cu Rode Kruis Aruba, Caritas, HIAS, IOM y UNHCR pa yega na un plan pa loke ta trata yudansa di cuminda. Meta di e plan aki ta pa por reparti e paketenan na un manera eficiente. Na mes momento ta percura di e forma aki cu recursonan limita ta wordo uza optimal.
Na prome lugar e ayudo ta wordo duna na esunnan cu no a bin na remarke pa FASE. Despues ta duna prioridad na esunnan cu a bin na remarke pa FASE pero no a ricibi pago ainda. Y tambe esunnan vulnerabel den nos comunidad cu no tin manera y tampoco sosten social.
FUNDACION PA NOS COMUNIDAD
Fundacion Pa Nos Comunidad (FPNC) ta yuda miles di famia, y na april 2020 a reparti mas cu 2000 pakete di cuminda. Nan a señala cu e peticion pa e ayudo aki a sigui aumenta. FPNC ta duna prioridad na esnan local y hunto cu Directie Volksgezondheid a yega na un pakete di cuminda cu por ta di ayudo pa un famia pa henter un luna.
PA CONCLUI
E crisis actual ta hopi serio. Hopi famia a perde trabou y nan entrada, y ta depende por completo riba sosten financiero atraves di FASE. Di otro banda masha hopi compania ta depende awor di e areglo cu Gobierno pa loke ta “loonsubsidie”. Pero e seriedad di e crisis actual ta bira mas bisto ora cu e cantidad di esunnan cu ta aplica pa pakete di cuminda aumenta.


text:
KRALENDIJK- Hende indokumentá na Boneiru tambe a haña sla duru pa motibu di e krísis di corona. Un parti grandi ta sin trabou miéntras ku e otronan ta kore riesgo grandi ku ta eksplotá nan.
Nan no tin derechi riba sosten finansiero di gobièrnu i mester konta espesialmente ku ayudo di boluntario. Manera e organisashon Caritas. Nan ta yuda migrante sin papel di estadia ku pa motibu di e vírùs di corona a haña nan den problema.
No tin sifra
Por konstatá ku niun hende no sa kon grandi e problemátika ta berdaderamente komo ku no ta kla kuantu hende indokumentá tin na e isla.
“No tin sifra konkreto pero sí tin un indikashon ku ta trata di mas o ménos 1000 persona”, Nina Den Heyer ta bisa. E ta diputado di Asuntunan Sosial i Bienestar.
Segun Caritas e grupo aki ta konsistí di hende sin niun sorto di papel, turista ku pa motibu di e krísis di corona no por bai bèk i ku asina ta na e isla sin papel bálido. Espesialmente e grupo sin niun sorto di papel tin miedu di pidi ayudo i ta apelá na kompatriota i Caritas.
Nos no ta duna ayudo práktiko so sino espesialmente ayudo síkiko na mas ku 300 persona, Pastor Ivan Perez Gomez di Caritas ta bisa.
Vulnerabel
E sektor di konstrukshon na Boneiru tin relativamente tiki molèster di e krísis di corona i un kantidat grandi di hende indokumentá ta traha den e sektor aki. Asina nan situashon lo ta ménos preokupante pasobra nan por haña nan nesesidatnan básiko. Segun Perez Gomez ta nèt e grupo aki ta èkstra vulnerabel. “E hendenan aki ta masha vulnerabel pa eksplotashon di dunadó di trabou. Espesialmente den konstrukshon tin hopi eksplotashon laboral di hende indokumentá”, e ta bisa.
No tin sosten di gobièrnu
Famia ku ta pasa trabou pa lora por pasa na Banko di kuminda Boneiru i na banko di kuminda Adra Foodpantry pa un pakete di kuminda. Un di e eksigensianan pa bini na remarke pa esaki ta si bo tin un sédula boneriano. Esaki ta hasi imposibel pa hende indokumentá pa haña sosten di gobièrnu òf un pakete di kuminda serka e bankonan di kuminda regular aki.
“Nos tin apsolutamente niun idea kuantu hende ilegal mester di un pakete di kuminda. Nos no a lanta komo fundashon pa registrá hende ilegal”, Ann Leong di Banko di Kuminda Boneiru ta bisa.
E grupo vulnerabel aki por akudí na Caritas sí pa un pakete di kuminda pero e organisashon aki ta dependiente di sosten di komunidat. “Nos a akudí mas bia serka gobièrnu pa ayudo pero te awe nos no a haña nada”, Perez Gomez ta bisa.
Den Heyer ta enfatisá ku esnan indokumentá ta haña pakete di kumindá. “Nos ta papia di un krísis mundial. Naturalmente e grupo aki tambe ta haña un pakete di kuminda.”
Hende indokumentá ku ta akudí na e servisio Komunidat i Kuido ta haña ayudo sin ku tin konsekuensha den relashon di nan státùs di estadia.
Konsenshi di solidaridat
“Hende mester laga e pensamentu un banda ku e solushon ta den buska i repatria hende indokumentá. Ta bai pa desaroyá e konsenshi di solidaridat, pasobra ta esei falta na Boneiru”, segun Perez Gomez. E krísis di corona segun e ta revelá un problema importante. “Tin un realidat skondí. E nesesidat di e grupo aki ku ta kresiendo.”
Nan tin añanan ta trata di trese e problema bou di atenshon di gobièrnu pero sin éksito. “Pa laba nan man gobièrnu lo bisa ku no tin pobresa, no tin krísis i no tin hende indokumentá. Pero bèrdat ta otro. Ta masha tristu i preokupante”, segun Perez Gomez.
Nos ta konsiente sigur di e prekupashonnan di e grupo aki. Gobièrnu tin añanan largu ta duna sosten. Hende indokumentá hopi bia ta haña ayudo di kolaboradónan di e proyekto ‘Integrale wijkaanpak’ (Enfoke integral di bario, trad.) Christopher Frans di Gabinete di Gezaghèber ta bisa. E ta konta ku gobièrnu hopi bia ta aserká misa i persona privá ku tin di hasi ku e grupo aki.
Vakunashon di corona
Medio febrüari Boneiru ta start ku vakunashon kontra corona i segun gobièrnu esnan indokumentá tambe ta bini na remarke. “Ainda no a duna mi sufisiente informashon kon anto nan ta bini na remarke, pero nos ta tene kuenta ku nan si ora di duna e vakunanan”, Joël Candelaria di entidat públiko Boneiru (OLB), ku ta okupá su mes ku e programa di vakunashon, ta bisa.
Den Heyer ta konfirmá esaki. “En todo kaso lo no persiguí e persona indokumentá ora di vakuná.
Ta dos siman pasá numa OLB a tuma e inisiativa pa sinta huntu ku Caritas tokante e programa di vakunashon. Mester bini e realisashon ku esaki ta un situashon sensitivo. No solamente e komunikashon mester ta mihó, sino e mester ta dirigí riba kultivá konfiansa bou di e grupo aki”, Perez Gomez ta sigui. E deskonfiansa pa instansha ofisial i e miedu di deportashon naturalmente por ta un opstákulo pa un persona indokumentá registrá su mes pa vakunashon.
Entretantu a lanta un komishon stratégiko pa trese e programa di vakunashon di hende indokumentá bou di atenshon.


text:
monica pimentel
-
News
Pre-seleccion Tokyo 2020
Conoce e pre-seleccion di Aruba cu ta den pleno preparacion pa e Weganan Olimpico TOKYO 2020. Na vispera di e…Read More »
-
Barranquilla2018
Taekwondo a cuminsa na Barranquilla
Taekwondo tambe a mira accion awe den Weganan Centroamericano y del Caribe 2018, caminda nos atleta Monica Pimentel mester a…Read More »
-
Cochabamba
Taekwondo na caminda pa Bolivia
Atleta Olimpico, e teakwondista Monica Pimentel a biaha pa e XI Juegos Suramericanos Cochabamba 2018. Hunto cu Monica a biaha…Read More »
-
News
Aruba Bank sportsclinic Taekwondo
Atleta elite di taekwondo Monica Pimentel hopi satisfecho y contento cu Aruba Bank a duna un oportunidad unico na nos…Read More »
-
Barranquilla2018
Monica a classifica pa Barranquilla2018
Atleta Monica Pimentel caba di clasifica pa e Weganan Centro Americano y Del Caribe Barranquilla 2018. Na Nueva Leon, Mexico,…Read More »


text:
Lider di AVP mr. Mike Eman: Brianstorming cu sindicatonan a duna hopi puntonan importante !
Partido AVP hunto cu Fundacion Mito Croes y Funadacion Digna Lacle Herrera a tene un ‘brainstorming session’ cu varios sindicato y tambe cu e organisacion di pensionadonan caminda a hiba discusion riba varios punto di interes general.Organisacionan cu a participa na e session aki tabata SIMAR, SPA, SADA y OPPA. Lider di Partido mr. Mike Eman a dirigi e brainstorming cu un panel di colega y conseheronan, parlamentario Robert Candelaria, dr.mr. Rycond Santo do Nascimento, mr. Franky Hoevertsz, drs. Rene Herde y Carl Giel.
Lider di AVP, Mike Eman despues di e dialgo aki a mustra un biaha mas riba e importancia pa un gobierno hiba dialogo na tur momento cu instancianan den comunidad, pa intercambia ribapensamento y mira con ta e miho forma pa yega na solucionnan adecuado pa henter pueblo.
“Ta hopi importante pa den e proceso aki, cu partido ta canando pa recoge sentimentonan y preocupacionnan y ideanan cu tin den comunidad pa c’un futuro gobernacion, cu nos por a sinta bastante ora scucha di sindicatonan SADA di douane, SPA di polis, sindicato SIMAR di maestronan di scol y tambe OPPA representando pensionadonan. Den tur e presentacionnan cu nos a haya di nan, nos ta sinti claramente un preocupacion cu bo por categorisa den tres punto hopi importante cu a sali den e session aki padilanti.
Un preocupacion hopi hopi grandi ta cu no tin participacion real na e momentonan aki, no tin dialogo, caminda tin sindicato ta wardando mas c’un aña riba reunionnan, riba punto y temanan hopi importante pa nan, tin otronan cu a haya invitacion caminda e Minister ta simplemente participa nan riba kico ta su decision y otronan simplemente no ta haya reunion cu gobierno.
Tin un sentido hopi hopi grandi di falta di participacion riba temanan asina esencial, hustamente den un periodo cu mas cu nunca, Aruba mester tin un dialogo caminda hunto nos ta mira e retonan cu nos tin nos dilanti y busca e solucionnan den un contexto cu tin ‘draagvlak’ p’e den comunidad.
Tur cos ta wordo imponi na e momentonan aki, ta sinti cu hopi cos a wordo presenta na ultimo ora caminda no tin espacio mas pa discusion.
Nos a haci un compromiso e anochi aki tambe na esunnan presente, c’un gobierno di signatura AVP, defintivamente y nos no ta bisa esaki sin referencia di un ‘trackrecord’ lo re-introduci e Plataforma di dialogo social caminda cu riba temanan grandi y esencial pa pais Aruba, tin dialogo cu gremionan te ora cu nos por yega na fiha hunto, kico nos ta mira como solucion, kico nos ta mira como e puntonan di bista cu nos tin cu encamina pa mehora desaroyo di nos pais.
Esaki ta un sentimento cu nos ta sinti den henter e epoca aki caminda cu ta biba un inkietud grandi cu gobierno ta ignora necesidadnan di dialogo.
Ta impone decisionnan y hopi bes tambe ta priminti di lo cambia decisionnan cu sindicatonan a bisa cu nan no ta haya corecto, entre otro caminda Prome Minister a priminti tambe cu e si lo cambia un decision di Minister di Enseñansa y despues nada ta wordo cambia y esaki ta puntonan cu a resalta den e session aki. Tambe e inkietud di perdida grandi di poder di compra, hopi preocupacion riba kico ta e futuro di pais Aruba si sigui riba e caminda aki, caminda simplemente no tin un vision economico, cu con pa sali padilanti, pero ta busca esaki den saco di conciudadanonan y empleadonan.
E ta hopi obvio cu cu lo yega un momento cu e pobresa lo bira hopi pero hopi grandi den pais Aruba y e falta di vision di un claridad riba kico ta spera nos mayan y e falta di dialogo, ta tres cos cu a resalta den e session aki y pa nos tabata hopi importante di por a scucha di tur e gremionan, nan puntonan di bista, tambe riba puntonan mas specifico, si ta polis, si ta maestronan di scol, si ta douane of si ta nos pensionadonan, unda nan ta mira cu e sapato ta primi, kico ta nan pensamento di solucionnan, y pa hunto nos dilenea e ora ey a base di proceso aki cu partido AVP ta canando, di scucha, pensa, recupera miho, pa plan cu nos formula, lo ta un plan cu ta representa e deseonan cu ta biba den curazon y alma di nos hendenan.
Esey ta e compromiso cu nos a bin cune e anochi aki y mescos cu nos a haci den sessionnan anterior, nos ta hopi agradecido cu nos ta hayando un participacion asina amplio di e sectornan, nan ta habri nan curazon na un manera hopi sincero y pa nos esey ta hopi importante, pasobra nos ta haya e informacion cu nos mester pa Aruba por tin un gobierno nobo na final di aña 2021, cu realmente ta bay traha hunto cu tur sector den nos comunidad, riba pone Aruba riba un bon direccion atrobe,” lider di AVP Mike Eman a declara despues di e ‘brainstorming session.


text:
Preveni empleadonan pa haya un ataca di curason of un stroke na pia di trabao por ta un meta pa un dunador di trabao. Esaki pasobra e dos condicionnan di salud aki ta bay man den man y ta relaciona cu otro condicionnan di salud cu hopi biaha nos no ta tene cuenta suficientemente cu nan.
Presion halto, cholesterol halto y huma combina cu sobrepeso of obesidad ta factornan di riesgo pa desaroya malesanan di curason. Si nos tene na cuenta cu 79% ta e suma di 43% di sobrepeso y 36% di obesidad por conclui cu Aruba su población ta hopi pisa. Na Aruba 4 di cada 5 persona riba 20 aña tin sobrepeso
Otro condicionnan y e escogencia di un estilo di bida menos saludabel tambe ta aumenta e riesgo di malesanan cardiovascular ”CVD” aki nos ta referi na diabetes, malnutricion, mucho consumo di salo, poco actividad fisico y demasiado consumo di alcohol. Esakinan tambe ta contribui grandemente na malesanan cardiovascular.
Ambientenan di trabao ta lugarnan na unda facilmente por mehora e salud di curason. E chens pa desaroya malesanan cardiovascular ta di 50% na edad di 45 aña cu ta representa un porcion significativo di e forsa laboral. Pesey ta importante pa e doño di trabao implenta maneho di salud na pia di trabao.
Algun programa cu por traha riba dje ta:
- Provee cuminda y bebidanan saludabel pa reunionnan y encuentronan di trabao,
- Permiti tempo flexibel pa actividad fisico prome of despues di ora di trabao.
- Provee monitornan pa test presion halto na pia di trabao.
- Incentiva empleadonan pa uza trapi usando pinturanan y competencia rondo di esaki.
- Ofrece benta di snacks y bebidanan saludabel y controla esakinan.
- Organisa control di factornan di riesgo na pia di trabao pa tur empleado.
- Organisa caminatanan cu empleadonan despues di trabao semanalmente.
- Implementa desafionan di actividad fisico y competencia entre empleadonan.
- Contribui y/of provee descuentonan pa gym/programanan di fitness pa esnan interesa.
- Organisa actividadnan cu ta reta empleadonan produci recetanan saludabel
Promocion di salud na pia di trabao no mester costa hopi. E doño di trabao cu su creatividad y e disponibilidad di e trahado pa mehora su condicion di salud ta e base pa logra hopi den prevencion. Organisacionnan local cu ta traha na beneficio di salud den nos comunidad semper ta dispuesto pa informa y duna guia banda di esaki nan tin hopi material di informacion disponibel. Di parti di SVb nos ta uni na e mensahe di Federacion Mundial Curason y ta invitabo pa “Uza bo curason, pa preveni malesa di curason”.


text:
,,Desaroyo ekilibrá i duradero di Kòrsou ta rekerí diálogo habrí i kolaborashon riba tur nivel”
Willemstad, 10 di desèmber 2018 – Durante e seminario ku a tuma lugá djaweps, dia 6 di desèmber último, den oula di Universidat Nashonal di Kòrsou (UoC) pa konmemorá e di désimo aniversario di e ordenansa ku a instituí e órgano di diálogo i konsulta entre gobièrnu, komo dunadó di trabou, i representantenan di empleadonan públiko, mihó konosí komo CGOA (Centraal Georganiseerd Overleg in Ambtenarenzaken), Promé Minister sr. Eugène Rhuggenaath, den su diskurso di apertura, a enfatisá riba e echo ku un agènda eksitoso pa yega na un desaroyo ekilibrá i duradero di nos pais ta rekerí ‘partnerships’ riba tur nivel.
,,Den diálogo habri ku otro mester por yega na solushonnan duradero, palabrashonnan konkreto i aktua konforme ku loke a ser akordá dor tur esnan envolví. Un diálogo habrí entre partidonan den CGOA lo mustra komunidat ku e konvenshon number 151 di Organisashon Internashonal di Labor ILO ku a ser ratifiká dor di Kòrsou na aña 2016, no ta un konvenshon sin nifikashon, pero ta algu ku Kòrsou ta duna kontenido real na dje den seno di CGOA”, asina e promé mandatario a trese pa dilanti, enfatisando e importansia di funshonamentu di e órgano bipartit i tambe di konvenshon 151 di ILO ku ta regardá relashonnan laboral den servisio públiko.
Mas aleu sr. Rhuggenaath a trese pa dilanti ku gobièrnu ta duna balor grandi na diálogo sosial, ku tabata e tema prinsipal di e seminario, i ku su gabinete lo sigui komprometé su mes pa ,,sigui fomentá diálogo i partisipashon real den materianan di interes general pa asina krea aseptashon pa maneho gubernamental”.
,,E diálogo sosial ku ta tuma lugá periódikamente den seno di CGOA entre gobièrnu i representashon sindikal di empleadonan públiko riba posishon huridiko di ámtenarnan i riba maneho di personal ta algu di aploudí ya ku e ta enrikesé nos demokrasia”.
Diálogo sosial komo hèrmènt pa gana konfiansa
Komo oradornan prinsipal di e seminario, ku por a konta riba presensia di mandatarionan, parlamentarionan, lidernan sindikal i representantenan di sosiedat sivil, a hiba palabra dos eksperto di ILO, srs. Carlos Carrión-Crespo i Rainer Pritzer, kende a elaborá en ekstenso riba e echo ku e instrumento di diálogo sosial, den kualkier forma (bipartit o tripartit) i riba kualke nivel (entre e.o. dunadó di trabou i empleado o entre gobièrnu i representashon empresarial i sindikal), ta un proseso gradual ku ta tuma su tempu i ku e no ta un evento aislá. Hasiendo uso di ‘best practices’ den region di Karibe i tambe mundialmente nan a demostrá ku diálogo sosial ta un instrumènt fuerte pa fomentá konfiansa. ,,Pa diálogo sosial den kualkier empresa, organisashon, pais i/o region por ta realmente efektivo, e mester kumpli ku kuater rekisito básiko. Na promé lugá, partidonan mester demostrá rèspèt pa otro i respetá otro su derechinan fundamental. Na di dos lugá, e partidonan ku ta bai den diálogo ku otro mester ta fuerte, representativo i independiente. Na di tres lugá mester tin e boluntat i kòmitment pa yega na resultadonan efektivo i por último partidonan mester por konta ku sosten institushonal adekuá.”
E ekspertonan di ILO, mas aleu, a enfatisá riba e benefishinan di diálogo sosial ku, konforme stándarnan di ILO, ta ,,un hèrmènt poderoso pa yega o mantené koheshon sosial, realisá pas i stabilidat, promové konsenso, drecha kondishonnan di trabou i di bida, motivá empleadonan, alsa produktividat, yega na progreso ekonómiko i desaroyo sostenibel i empoderá demokrasia i bon gobernashon.”
Honra pioneronan di Kòrsou
Presidente di CGOA prof. dr. ing. Valdemar Marcha a trese den su diskurso pa dilanti ku e seminario a ser dediká tambe na e pioneronan di sindikalismo i kooperativismo na Kòrsou, esta dr. Moises Frumencio da Costa Gomez i pader Amado Römer.


text:
ORANJESTAD – Basa riba un articulo di e docente di Hulandes Arnoud Kuijpers na Colegio Arubano San Nicolas recientemente, -cu a bay viral-, tratando e tema di examen di scol na Hulandes, minister encarga Rudy Lampe a anuncia dialuna cu lo instrui un grupo di trabou pa haci un inventarizacion di e problematica aki y presenta posibel solucionnan pa duna un ‘fair chance’ na tur hobennan cu ta afecta pa esaki.
EXAMEN DIFICIL
Como ehempel, Lampe a referi na examen di scheikunde recientemente unda cu e texto pa describi e problema pa soluciona, tabata asina dificil, cu e studiantenan tabatin problema cune. A parse mas cu nan tabata wordo examina riba nan conocemento di Hulandes, envez di scheikunde. Parlamentario pa partido MEP Sue-Ann Ras, tambe presente na e conferencia, a duna un ehempel tambe di su propio yiu muher, cu a haya un 9 pa aardrijkskunde, pero no por a haya un 10, pasobra e la skibi nomber di e pais na papiamento (Argentina), envez di Hulandes (Argentinië). Ora cu esaki a bira conoci, Ras a splica cu e la drenta den un discuscion pisa cu e maneho di scol, y no ta haya ainda e cos ‘fair’ cu ta test mucha riba e idioma, envez di e materia. Ras prome di a bira parlamentario, tabata docente di profesion y un experto riba e materia di papiamento.
ARNOUD KUIJPERS
E docente di Hulandes na Colegio Arubano San Nicolas ta esun cu recientemente a crea un ola di reaccion (bon y malo) riba e uso di hulandes como idioma pa examen local. Segun Kuijpers, e unico rato cu su alumnonan ta papia Hulandes ta den klas ora di les. Riba speelplaats durante recreo ta papiamento y tur otro caminda ta papia papiamento. “Den mi klas nan mester papia hulandes. E metodonan tur ta for di Hulanda, unda tur cos ta den contexto Hulandes, y tur cos ta referi na Hulanda” e docente a cuminsa splica. “Tur esaki mientras cu mi alumnonan ta biba na Aruba” e docente a sigui bisa. Y ta e inquietud aki tabata e base pa su articulo publica den e corant Hulandes Amigoe di Aruba recientemente. E ta conoci di ta bringa pa derecho di su alumnonan. “No ta husto cu alumnonan aki tin cu haci tur cos na Hulandes” e docente a bisa, refiriendo cu nan tin cu siña tur cos na Hulandes. E examen ta exactamente mescos cu na Hulanda, y esaki no ta husto segun e docente. “Nos ta haci mescos como si fuera Hulandes ta nan lenga materno, pero aki Hulandes no ta nan lenga materno. Pa mi sentimento, Hulandes ta un idioma morto” Kuypers a sigui bisa. “E idioma (Hulandes) por lo menos no ta biba entre e hobennan na scol. Mi ta scucha ingles, spaño y papiamento. Pero nada di Hulandes. Pakico e alumnonan aki mester traha e examens na Hulandes” e docente a sigui bisa. Como tal, ta tene e alumnonan bobo. E ta algo cu segun e docente, ta frustra e alumnonan den su klas. E alumnonan ta bisa e docente cu nan ta compronde e materia, pero no ta compronde e idioma den cual ta haci e pregunta riba examen.
STROUCKEN
Un otro docente cu tambe ta duna Hulandes na e scol, Esther Stroucken, tin e mesun experiencia pero mas tempo na e scol. E motibo pakico e no por a ‘bati e bel’ prome, ta pasobra e tempo ey (23 aña pasa) e aceptacion pa papiamento na scol simplemente no tabatey. Como tal e lo a haya resistencia y no lo a yega leu. Awe, e situacion ta di tal forma, cu hende ta pensa diferente, y cu ta pone tambe cu Kuijpers su articulo a hala asina hopi atencion.
ORANJESTAD – Gobierno di Aruba lo facilita e proceso pa trece famianan di e DJ Lousville cu a fayece recientemente na Aruba,pa nos isla pa nan por ta presente pa por despedi di nan ser keri. Asina minister di husticia Rocco Tjon a informa diasabra mainta pa medio di un comunicado. Tabata un siman pasa cu e famianan a haci un peticion dramatico via rednan social pa por a biaha pa Aruba pa por ta cu nan ser keri. A bisa specificamente cu nan no kier placa, sino kier permiso pa drenta Aruba (for di Venezuela) pa por ta na Aruba. “ Ministerio di Husticia y Asuntonan Social ta den contacto cu famia di e fayecido cu ta den exterior y lo facilita e proceso pa por trece e famia Aruba, pa asina nan por ta na Aruba pa por despedi di nan ser keri” e mandatario a bisa den su comunicado.
ORANJESTAD - Gobierno ta sigui busca forma pa reduci gasto di AZV sin perhudica pueblo . Asina gobierno ta bisa den un comunicado diabierna. Segun e prome mandatario, algun miembro di Parlamento di Hulanda (Tweede Kamer) a expresa cu si islanan di Caribe Hulandes no cumpli cu acuerdonan di “landspakket”, Hulanda mester dicidi si ta sigui cu e ayudo of no. Prome Minister Evelyn Wever-Croes a splica cu e situacion di Aruba no ta asina cu no ta den cumplimento, pero ta reconoce cu tin algun reto cu ta atendiendo directamente cu Gobierno Hulandes cu ne. Un di e retonan aki ta e cortamento di 60 miyon florin den fondonan di cuido medico.
ORANJESTAD - Premier Evelyn Wever - Croes a duna di conoce diahuebs di a ricibi peticion di parti di comercio pa introduci cambio den e sistema di ‘invoerrechten’ cu Aruba tin aworaki cu ta: Cost, insurance, and freight (CIF) E peticion di comercio ta pa cambia esaki pa: Free on Board (FOB). Si introduci e cambio aki, e gastonan di fleta (freight) no ta bay hunga un rol asina grandi den determina e impuesto cu tin cu paga. Balor di impuesto ta baha y consecuentemente ta paga menos pa e derecho di importacion.
ORANJESTAD - Anticipando riba e cambio di Presupuesto 2021 di nos Pais, Minister Maduro di Finansa a manda informa Parlamento den e 'Najaarsnota 2021' riba e cambionan cu a presenta despues cu a aproba e Presupuesto pa e aña. Segun e mandatario, importante pa menciona ta cu e deficit premira pa aña 2021 ta 140 miyon florin mas chikito. Pa aña 2021 a premira un deficit di 762 miyon florin cu awor lo baha y bira 622 miyon florin.
ORANJESTAD – Durante un presentacion extenso duna dialuna mainta pa personal di DOW den conferencia di gobierno, a bin dilanti e realidad duro di e planta di purificacion conoci como e Riool Water Zuiverings Instalatie, (RWZI), primordialmente esun Bubali. Loke a sali afo ta cu mester reemplaza esaki mas lihe cu ta possible, pero cu no tin fondo aworaki. Pesey e mandatario di medio ambiente a sigura cu ta trahando riba un asina yama ‘business case’ pa haya fondo pa crea e planta nobo.
ORANJESTAD – E Ley Normering Topinkomen (LNT) pa loke ta Aruba ta den un estado hopi avansa, pues no ta mira motibo pa no cumpli cu e ultimatum di Hulanda di 1 di november pa tin e ley aki cla, manera cu e portal aki (noticiacla) a raporta anteriormente. Asina prome minister Evelyn Wever Croes a sigura e siman aki publicamente. Asina e ta reacciona riba e declaracion di e siman aki di secretario di estado demisionario Hulandes Raymond Knops cu a informa Tweede Kamer cu a pone ultimatum pa e islanan en cuestion riba e tema aki.


text:
KRALENDIJK – Gabinete di Hulanda a proponé pa un ‘lockdown’, kaminda ta bai sera práktikamente tur kos pa te otro aña 19 di yanüari 2021. Esaki ta enserá tur skol i tiendanan ku no ta esensial i museo, teater i mas. Esaki ta loke a keda bisá na NOS. E medidanan ta bai na vigor entrante awe djaluna anochi lat. Pa loke ta trata lugánan ku ta hasi masashi i drechamentu di kabei mester sera porta i e hendenan mester keda mas tantu posibel na kas. Skol básiko i skol sekundario entrante djarason awor mester sera porta. Meskos ta konta pa krèshnan. Solamente mayor ku tin un trabou esensia, nan yu por sigui bai krèsh. Awe djaluna atardi lat promé minister Mark Rutte ta bai papia tokante e medidanan. Skolnan di deporte tambe mester sera nan porta. Entre otro djentista i ‘fysiotherapeuten’ pa awor por kontinuá ku nan servisio. Hulanda ta tuma e medida drástiko aki debi ku e kantidat di hende infektá ku Coronavírùs a oumentá drástikamente i esaki tin enorme preshon riba e situashon médiko. Gabinete a spera ku e kantidat di hende infektá ku e vírùs menshoná lo a baha te na un kantidat di 3600 hende infektá pa dia, sinembargo aktualmente ta papia di kasi 10 mil hende infektá pa dia. Hende mester keda mas posibel na kas i mas tantu posibel no risibí bishita. Sea paden òf pafó di kas, solamente 2 persona por bishita un otro. Riba dia di Pasku komo eksepshon por spera 3 persona di bishita na kas.
Hotèlnan por keda habrí, sinembargo no por sirbi kuminda. Tiendanan ku por sigui duna servisio ta supermerkado i otronan manera banko i lugánan ku tin di aber ku asuntunan médiko. E ora di anochi a papia riba dje, sinembargo no ta aplik’é.


text:
Fontein, di plantashi, kampo di bataya, te proyekto pa desaroyo
Seri di Herensia Kultural
Fontein ta situá riba un sabana i un seru (Ser’i Neger/Ser’i Klof) na sur di e kaminda ku ta bai Westpunt, na altura di San Pedro. E grupo di trabou di Arkeologia di NAAM a realisá un investigashon na eskala chikitu den e kunuku na sur di Ser’i Neger, konosí komo fase 1. E investigashon a tuma sinku dia di trabou. Motibu ku a hasi e investigashon ta desaroyo di un parti di Fontein pa hasié un bario residensial. Un kondishon ku gobièrnu di Kòrsou a pone den e kaso akí ta ku mester evaluá i respetá e tereno- i ophetonan di balor kultural arkeológiko. Riba su mes e tereno ta forma parti di un área históriko importante: ta trata di e plantashi yamá Fontein ku ta kampo di bataya militar entre e luchadónan pa libertat i e trupanan kolonial di 20 te 25 di ougùstùs di aña 1795. Te ainda nunka promé no a investigá Plantashi Fontein den sentido kultural históriko òf arkeológiko.
Pasado turbulento
Durante mayor parti di siglo 18 Plantashi Fontein tabata den man di famia Lubke. Na 1795 e lanthùis tabata yama ‘Huize Bellevue’. Na prinsipio di siglo 19 e doño nobo a kambia nòmber di e plantashi i a yam’é ‘Ravenslust’. Na siglo 19 e plantashi a kambia hopi biaha di doño. E doño mas konosí tabata Casper Lodewijk van Uytrecht.
Probablemente e plantashi no tabata produsí muchu. E tera plat no tabata di suela muchu fértil. Ademas e tereno akí ta masha seku. Na diferente okashon a bati e plantashi na findishi pasobra e doño no por a paga debe di hipotek. Na 1852 Arend Hendrik de Rochemont a kumpra e plantashi i el a keda biba ei te na su morto na 1895. Despues di esei pronto e lanthùis a bin kaba na ruina.
E suseso históriko mas importante ku a tuma lugá na Fontein, tabata e gran rebelion di katibu na 1795. Dia 17 di ougùstùs katibunan di plantashi Kenepa bou di direkshon di Tula a lanta i eksigí nan libertat. E luchadónan pa libertat, ku tabata armá a kana bai plantashi Portomarie. Di ei, dia 20 di ougùstùs nan a dèk, protehé nan mes riba seru di Fontein pa nan stambai e trupanan kolonial na kaminda. E luchadónan pa libertat a resistí sinku dia, pero dia 25 di ougùstùs 1795 un bataya kòrtiku pero fuerte a tuma lugá aya. Den e bataya akí un kantidat no konosí di katibu a muri. E sòldánan a kohe hopi katibu prezu.
Ei mes a ehekutá e katibunan ku tabatin arma asina a kohe nan prezu. Komo rèspèt na e luchadónan pa libertat a kambia nòmber di e seru den Ser’i Neger i den boka di pueblo un punta saliente di e seru a haña e nòmber ‘Punta Tula’.
Investigashon den kunuku
Durante e investigashon realisá den kunuku den e promé fase di e proyekto di desaroyo, a resultá ku ta trata akí di un tereno ku ántes tabata kaminda ta planta i bestia tabata kome yerba na Plantashi Fontein. Prueba ta por ehèmpel e dos komplehonan di dam ku a haña aki. E promé sistema di dam mester a kanalisá awa di e roi (ku ta kore di Roi Kalki bai sùit). E otro ta situá na parti sùit-ost di Seru Rondó kaminda tambe tin un roi. E sistema akí ta mas chikitu i ménos desaroyá ku esun promé menshoná. E promé baki di awa sementá ku a topa aki, probablemente tambe a forma parti di e regulashon di uso di awa.
Por lo pronto no ta muchu kla si e komplehonan di dam tabata ekstendé den direkshon sùit. Total a haña ocho dam di piedra aki i un dam grandi di tera. Durante preparashon pa konstruí riba e tereno akí algun di e damanan di piedra a keda parsialmente òf pa un gran parti destruí. Kon i kon leu e otro damnan ta kore no por a investigá durante e investigashon limitá, tambe pa motibu ku nan ta desaparesé den e mondi será. A haña 27 piesa lòs. Ta dividí e hayasgonan akí den e kategorianan di serámika, ko’i glas, material di konstrukshon, opheto di piedra i di heru. E kantidat di ko’i glas ta notabel. Ta trata prinsipalmente di glas skur prosedente di loke ta yama ‘kelderflessen’ (bòter di bodega), otro nòmber ta tambe casebottles. Esakinan ta bòter firkant di yanefer. Na siglo 18 a kuminsá usa e bòternan akí. E material di glas ku a topa na Fontein, ta prosedente di bòter di bodega di e di dos mitar di siglo 19, ku un kabes ku ta kaba den un tùit. Den mes kategoria ta pone e ophetonan di piedra, entre otro butishi di yanefer fabriká di serámika. Hopi di e serámika ta simplemente opheto di uso, importá. A topa dos piesa partikular aki. Nan no ta esmaltá ni pintá. Posiblemente ta trata di serámika trahá lokalmente.
Balor kultural históriko
E kompleho ku ántes tabata un plantashon ta konsistí di e seru kaminda ruina di e lanthùis ta i un mangasina enorme. Tin ademas un kantidat di fundeshi i sobrá di un pueblesito di katibu. Aki ta posibel pa studia kon hende a biba na e plantashi akí for di siglo 18. No historia di e lanthùis so, sino tambe historia di e pueblo i di e peonnan ku a biba pegá ku e lanthùis. Nos ta konsiderá e área akí di alto balor arkeológiko. Ta rekomendabel pa konservá e kompleho akí di plantashon di forma ku no ta mishi kuné.
Riba i serka di e seru kaminda katibunan luchadó a lucha pa nan libertat bou di direkshon di Tula i a resistí e trupanan kolonial durante sinku dia, lo por topa marka di bataya den forma di bala i otro piesa mas di e lucha.
Debí na e susesonan históriko akí, manera ta tresé dilanti den e plan di desaroyo insular (Eilandontwikkelingsplan) (EOP 1994), e área akí tin alto balor históriko kultural. Rekonstrukshon di e bataya lo por trese mayor detaye di e susesonan históriko akí. E sabana pariba di e seru kaminda e lanthùis ta situá i na sùit di Ser’i Neger, ántes a sirbi di tereno pa planta i pa laga bestia kome yerba. Di echo ta difísil kalkulá balor di e tereno. E desaroyadó di proyekto a laga katapila pasa raspa e tereno for di yüni di 2006, promé ku a yega na fiha e balor arkeológiko. A limpia kita mas o ménos e promé 20 cm di suela. Ku e akto akí restonan arkeológiko ku eventualmente tabata ei a bai pèrdí. E sabana a hunga un ròl tambe durante e bataya na Ser’i Neger. Na promé lugá pasobra e trupanan kolonial a monta nan kañonnan aki pa por a tira riba e ‘rebeldenan’. Na di dos lugá historia oral ta konta ku e luchadónan pa libertat ku durante e bataya di ougùstùs 1795 a ser ehekutá o a pèrdè nan bida ta derá aki.
Fuente
Fontein. Een inventariserend veldonderzoek (Fase I). December 2006 – januari 2007. NAAM (2007). A. Rancuret


text:
WILLEMSTAD – “Tin tiner ku ta kere ku bo por sali na estado ora bo sunchi i tin mayor ku ta kere ku un tampòn por desflorá bo”, Sandra Hollemans ta konta. Hollemans ta duna lès na mucha di diesun pa dieskuater aña. E mes a traha un pakete di lès i a tradusí esaki na papiamentu pa duna informashon seksual.
Informashon seksual no ta mandatorio na skolnan na Kòrsou. Segun Angela Lachman, ortopedagogo i envolví den e Programa di Akshon di Desaroyo di Hubentut 2015-2020, esaki mester kambia. “Pasobra no ta duna e muchanan informashon na tempu nan ta bai informá otro i e ora ei ta loke nan por haña riba internet ta reina.
Pasobra informashon seksual no ta inkorporá ofishalmente den e programa di lès, dosentenan mester anunsiá delantá ki ora nan ta bai presentá esaki. Mayornan tin e opshon di tene nan yunan na kas. Maria Sambo-Kleinmoedig no ta tene su yu na kas pero e no ta positivo tampoko tokante di e informashon na skol. “Mi ta haña ku ta na mayornan pa papia tokante e asuntunan aki. No tin un liña kla di kiko ta konta na skolnan i esei ta prekupá mi.”
Stimulá
Sambo-Kleinmoedig tin un yu hòmber di kasi 12 aña. E mes no a papia kuné ainda tokante di sèks. “Mi sa kiko mi yu ta hasi i e no ta aktivo seksualmente. Mi no ke stimulá esaki tampoko.” E echo ku mucha hòmber di e edat ei por haña nan promé eyakulashon den nan soño segun Sambo-Kleinmoedig no ta problema. “Si e tin pregunta tokante di esaki nos ta solushoná esei.”
Hollemans ta rekonosé e relato di Sambo-Kleinmoedig. E tabatin mas mucha hòmber den klas ku nunka no tabata sa kiko ta un eyakulashon den soño te ora ku el a duna informashon seksual. “E mucha hòmbernan a kere ku nan a pishi kama i no por a komprondé ta kon bini.” Su splikashon di e asuntunan aki a trese konfliktonan chiki ku mayornan. Por ehèmpel un mama a akusa Hollemans di a deflorá su yu muhé. “Mi a duna splikashon tokante di tampòn. E mama a kere ku un tampòn por deflorá su yu muhé.”
Ignoransha
Segun Lachman un gran parti di e problema ta sinta den ignoransha di e mayornan. Pasobra nan mes tampoko no a haña bon informashon, nan ta falta konosementu. Gobièrnu i profeshonalnan mester kuminsá di eduká e mayornan aki. Ta te ora nos haña e mayornan na nos banda, nos por kuminsá informá e muchanan. E mayornan mester tende e relatonan di mas mahos: tokante mama tiner, prostitushon òf gangbang, pasobra e kosnan aki tá sosodé na Kòrsou.”
Ku informashon lo pone ku e muchanan lo bira aktivo seksualmente Lachman ta haña ku ta ko’i kèns. “Ora bo sòru pa sèks bira algu ku por papia di dje bo ta kita e misteriosidat i e hóbennan sa na kiko nan ta kuminsá ora yega asina leu. Esaki ta sosodé mas trempan ku bo lo kere: diestres aña no ta ekstremo mas.”
Lachman ta bisa ku bo no mester siña un mucha di tres aña státikamente kon sèks ta traha, pero ku buki simpel bo por mustra kon yu ta nase. “E splikashon aki bo ta adaptá na e desaroyo di un mucha, pasobra desaroyo seksual ta kuminsa for di e promé aña.”
Edukashon seksual
Lachman no ta papia di informashon seksual sino di edukashon. Ta importante pa e muchanan siña tokante higiena, étika, norma i balor. “Siña tiner ku no ta OK pa tin sèks ku dies diferente hende pareu, pero ku sèks ta algu bunita entre dos hende. Siña nan pa tin rèspèt pa sèks i pa esun ku nan ta kompartí esaki kuné. Esaki lo kontribuí na e outo-imágen, outobalor i e balor ku nan ta duna sèks.”
Outor Elisa Koek


text:
AOV y AWW ta keda paga riba prome dia di cada luna
Cu orguyo SVb ta anuncia cu entrante luna di september 2014 Departamento di Pensioen ta cuminsa paga e pensioen di AOV y AWW riba dia 1, esta e prome dia di cada luna. E espacio di esaki a ser crea despues di a introduci e sistema nobo na Pensioen, e asina yama sistema PRAS (Pensioen Registratie & Administratie Systeem).
Banco di Seguro Social Aruba SVb ta anuncia cu esaki ta dentra na vigor entrante e proximo pago di pensioen den luna di september.
Cu introduccion di e sistema aki 1 aña pasa SVb a finalisa e proceso di automatisa y digitalisa e proceso di pensioen di AOV y AWW. Awor cu tur e discrepancianan cual un sistema nobo ta bin cun’e a ser resolvi, SVb ta usa e espacio liber aki pa brinda un mihor servicio na su clientenan. Mirando cu e cantidad di pensionadonan a crece y ta sigui crece segun proyeccionnan pa e proximo añanan, SVb ta sigui inverti y asina por sigui brinda tur pensionado un nivel halto di servicio di parti di SVb.
SVb ta felicita y tambe gradici tur colega di Departamento di Pensioen kendenan a contribui grandemente na e exito di e sistema nobo. En especial SVb ta felicita sr. Luis Tromp, Hoofd di Departamento di Pensioen, cu e logro aki. Luis for di comienso cu a cuminsa na Departamento di Pensioen 3 aña pasa a visiona e cambio aki cu awe tur nos pensionadonan por haya un servicio mas eficiente y rapido di SVb.
SVb tambe kier a gradici tur nos clientenan pa e comprencion cu nos a ricibi den caso cu durante e prome lunanan despues di e introduccion di e sistema nobo algo por a bay fout cu nan pensioen.
Ta bon pa tuma nota cu den caso cu dia 1 ta cay riba un diasabra, diadomingo of un dia di fiesta, SVb ta paga e pensioen riba e proximo dia di trabao riba cual banconan ta habri. Bao ningun circumstancia SVb ta paga un pensioen prome cu dia 1 di e luna ariba cual e pensioen tin referencia.
Pa mas informacion por tuma contacto cu Departamento di Pensioen na 527-2760 of mediante email na pensioenen@svbaruba.org. Tambe por haya informacion di pensioen riba SVb su website na www.svbaruba.org/pensioen.


text:
Den e edicion di awe Bon Nochi Drumi Dushi kier laga boso cera conoci cu e prome storia, cu lo presenta den Cas di Cultura dia 22 di october benidero, cu ta un clasico conoci pa hopi hende. E cuenta Drumi dushi ta traduci y adapta for di e storia original Doornroosje.
E storia mes ta un storia crea den siglonan pasa y a conoce varios cambio cu tempo. E prome storia tabata uno Frances publica na 1340. E contenido di storia mas reconocibel na esun cu nos conoce awendia ta uno publica na 1812 pa e rumannan Grimm.
E storia cu Tanto Cuenta ta presenta ta conta di un prinses cu na ora di nacemento a haya un hechizo di un bruha malbado, cu ta encera cu ora e prinses cumpli 18 aña un hangua lo hinc’e y esey lo pon’e drumi pa largo. Ta solamente un sunchi di un prins por kibra e hechizo. Pa motibo di un biahe, e rey ta encarga su yiu na tres Ada Madrina, cu tin cu cuid’e pa niun hangua no hink’e. Pero pa un descuido e bruha Bruha ta gaña Aurora, e prinses cu e por tatua un pintura bunita riba su lomba y ta hinc’e cu e hangua y pone’e drumi pa largo. Ta un prins jaagdo, cu tabata pasando den e mondi banda di e kasteel ta bin y duna e prinses un sunchi pa lant’e for di e hechizo cu e tabata aden.
Den siglonan pasa e storia Doornroosje no tabata conoce un bruha, pero na aña 1981 a incorpora e figura di e Ada Madrina mal hende den forma di un bruha malbado aden. Fuera di e prinses, e bruha tin un rol escencial den e storia, pa motibo cu e ta esun cu ta trece un buelta den e liña di e storia y ta duna suspenso na prome luga, ora cu e duna e prinses e hangua pa pon’e drumi un soño casi eterno.
Desiree Correa, traductor y directora di e elenco di Tanto Cuenta, ta adapta e contenido di e storia Doornroosje na un forma dibertido y crioyo, cu ta pas cu nos cultura y ta dun’e asina un toke mas reconocibel pa e publico. E storia ta haya e nomber di Drumi Dushi, cu alaves ta e tema principal di e storia tambe.
Tanto Cuenta ta invita e publico amante di Cuentanan di Hada pa cumpra boso carchi, pa e ultimo funcion di 3 Cuenta di Hada, riba 22 di october, di 4or pa 6.30pm na Cas di cultura, pasobra no a sobra mucho carchi mas y por lo pronto esaki ta e ultimo funcion. Carchinan ta obtenibel pa Afls. 15,00 na Van Dorp/De Wit, Plaza Bookshop, Bruna, Dyon Center, House of Cakes, Cas di Cultura y na oficina di Bon Nochi Drumi Dushi.


text:
Latin
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Latin ta un idioma morto. E tabata e idioma mas uza den e Imperio Romano y ta e idioma ceremonial den e Misa Catolico Romano. E cantidad di hendenan cu ta papia e idioma ta escaso, pero rond di mundo tin hendenan cu ta studia e idioma ainda. Latin ta e lenga materno di tur idioma Romano y ta e idioma oficial na Vaticano.
Uzo den ciencia y variantenan[editá | editá fuente]
Nan ta uza Latin tambe ora di describi un specie nobo, por ehempel, un tipo di mata of bestia. Pa e rason aki, mata y bestia ta wordo normalmente indentifica, den scritura cientifico, door di duna un nomber Latin of nomber moderno acerca. E termino Latin tin e nificacion precies y un definicion corespondente. Hopi palabra cientifico ta Latin of ta deriva di algun palabra Latin.
Tawatin dos tipo di Latin, Latin Clasico y Latin Vulgar. Latin Clasico tawata e variedad literatario standaard uza pa e Romanonan y hende di Misa Catolico Romano y siña pa masha hopi studiante rond mundo. Latin Vulgar tawata net pa robes, e tawata e variedad papia mas comun uza pa e Romanonan.
Latin tawata e lenga mas importante na Europa den Edad Medio. Nan tawata duna les na scol Europeo y tur universidad tawata uza Latin como idioma di instruccion. Latin a cunsa perde su balor den Reformacion Protestant, ma toch ainda nan tawata uz'e door autor di ciencia di buki y encyclopedia. Te rond di aña 1900 hopi universidad a acepta tesis por escrito na Latin.
Tin idioma cu nos ta papia awendia a bin di e lenga Latin. Esakinan nos ta yama idioma Romance. E cinco lenga principal Roman ta Frances, Italiano, Rumano, Portugues y Spaño. Otro lenga Indo Europeo ta relaciona cu Latin. E idioma Romano t'asina cerca di otro cu ta posibel pa compronde otro na un cierto nivel. Por ehempel, e papiadonan di Portugues por compronde Spaño. Por bisa cu idioma Romance ta un dialecto moderno di Latin.
Structura basico y gramatica[editá | editá fuente]
Skirbimento[editá | editá fuente]
Ora di skirbi nan tawata uza plachi di wax. Nan tawatin poco espacio, anto nan tawata skirbi palabra pega (no tawatin espacio bashi entre e palabranan). Tin biaha nan tawata uza papyrus, pero e tawata masha caro. Signo di lesa y letter chikito ta invencion moderno.
E siguiente ta e introduccion di e Metamorfosis di Ovid; ta describi tempo di Siglo di Oro.
Traduccion na Papiamento
"Esaki tawata tempo di Siglo di Oro cu sin coaccion, sin ley, di manera spontaneo nutri di e bon y di e berdad. No tawatin miedo of castigo: no tawatin palabra malo pa lesa, corehi y brons, sin temor di multitud di splicante dilanti e hues, nan tawata biba cu siguridad, sin proteccion. Niun palo di Pinus a cay ne sero cu a cab'i yega e biento cu ta supla pa biaha pa otro tera: e ser humano tawata conoce solamente su mesun cantonan. No tawatin buraco diep rond di ciudad, sin trompet di guera, sin cacho di spiral, sin esapada y helm. Sin e uzo di e ehercitonan, e hende ta pasa su bida na paz y seguridad suave".


text:
MCB BUSINESS WEBINAR:
Status
This event has passed
0 Has Sold
Reinventá strategianan empresarial pa mehorá bo negoshi.
Empresarionan ta konfrontá retonan sin presedente i pa edio di e Webinar akí MCB ke yuda abo komo empresario
deskubrí métodonan nobo pa liderá, krea resistensia i desaroyá abilidatnan fuerte pa mehorá bo negoshi.
Orador Daniël Corsen
Dia: Djamars 21 di sèptèmber, 2021
Ora: 8:30 AM pa 9:30 AM
Lugá: Live stream (for di bo propio ofisina òf kas)
Idioma: Papiamentu
Registrashon: Registrá GRÁTIS via:
https://www.mcb-bank.com/webinar
Por fabor registrá promé ku djabièrnè 17 di sèptèmber, 2021 pa mas tardá 12:00 PM.


text:
Barranquilla2018News
Competenicia di Trios di Damas a cuminsa
Xante, Vanessa y Abigail a mira accion den bowling na Cali
Competencia di Trios na Cali
Awe mainta a start e competencia di Trios na Cali, Colombia. Den e prome round Abigail Dammers, Xante Lobbrecht y Vanessa Valdez a cuminsa nan partido.
Un partido unda cu e team di Colombia a domina por completo e prome round. Na final di e 6 weganan Aruba a sa di tira un total di 3376.
Den e segunda buelta e trio Thashaina Seraus, Kamilah Dammers y Jeadine Luidens lo bai bringa pa un medaya mas pa Aruba.
Manjan lo ta turno pa e caballeronan den Trios.


text:
Morto
Morto ta e terminashon di e funkshonan biologiko ku ta sostené un organismo bibante. E palabra ta referi na e proseso di e sesashon di bida komo e kondishon of e estado di un kurpa ku no ta na bida mas. Fenomenanan ku normalmente ta okashona morto ta inklui depredashon, malnutrishon, aksidentenan anto malesanan.
E naturalesa di morto tabata pa hopi milenia kaba e konsernashon central di mundu su tradishonan religionan i filosofianan, anto kerementu den un tipo di bida despues di morto of reinkarnashon ta i tabata un aspekto sentral den kerementu religioso. Den senso moderno sientifiko, e origen i naturalesa di konsienshi te ahinda no ta konose den su hintero; un mirada tokante e ekistensia di bo konsenshi despues di morto te ahinda ta spekulativo.


text:
Presentashon na Centraal Georganiseerd Overleg in Ambtenarenzaken (CGOA) riba struktura di Organisashon di Impuesto Nobo (NBO)
WILLEMSTAD, 24 di sèptèmber 2020 – Durante e enkuentro di CGOA ku a tuma lugá awe mèrdia den sala di reunion grandi den edifisio di PWFC, Minister di Finansa sr. Kenneth Gijsbertha, kompañá pa su tim di konseheronan, a duna un presentashon riba e plan pa riba término korto lanta un organisashon di impuesto nobo (Nieuwe Belastingorganisatie, NBO).
E NBO lo konsistí di ofisina di Ontvanger, Inspekshon di Impuesto i Stichting Belasting Accountantsbureau (SBAB) basá riba e nesesidat pa yega na un organisashon di impuesto integrá, mas moderno, efektivo i efisiente ku ta kumpli ku norma i eksigensianan moderno.
Durante e presentashon, e tim di Finansa a bai den liñanan grandi riba e struktura ku e ta vislumbrá pa ku e NBO ku básikamente ta basá riba plannan ku tabata eksistí kaba i a enfatisá e importansia di e restrukturashon aki pa por garantisá un mihó ‘compliance’ di parti di pagadónan di impuesto i entradanan struktural pa gobièrnu.
E NBO lo tin ku drenta na vigor dia 1 di yanüari 2021. Komo ku ta trata di un proseso di reorganisashon di servisionan di gobièrnu, esaki lo tin konsekuensianan pa ku posishon hurídiko di esnan ku aktualmente ta laborá na ofisina di Ontvanger, Inspekshon di Impuesto i SBAB. Ta den e kuadro ei a opta pa informá CGOA riba e plannan.
Despues di e presentashon a kumbiní ku lo instituí mas pronto ku ta posibel un grupo di trabou ku lo konsistí di representantenan di Ministerio di Finansa, HRO i di e organisashonnan sindikal representá den CGOA.
Riba e foto: un bista riba e enkuentro


text:
ORANJESTAD, Aruba : No mas cu luna pasa Aruba Soccer Academy a celebra nan prome aniversario y ki miho forma cu anuncia mesora nan aliansa strategico cu Nagico Insurances como nan patrocinado principal. Esaki a sosode recientemente durante un sesion di training na Stadion Guillermo P. Trinidad, memey di un cantidad di futbolistanan hoben.
E academia a cuminsa cu nan trabou dia 1 maart 2016 y mientrastanto a alcansa no menos cu 150 mucha entre 3 pa 15 aña di edad, hunto cu 11 coach certifica cu ta entrena den tres diferente stadion di dialuna pa diabierna. Cada categoria ta train 2 biaha pa siman. ASA su meta ta pa duna e muchanan extra training, banda di e clubnan existente. E clubnan mes ta masha contento cu desaroyo di e muchanan. David “Appie” Abdul cu den pasado tabata hunto pa Sparta Rotterdam tan a cabes di e organisacion y ta e fundado y motor tras di e academia di futbol aki.
Pa Nagico Insurances, ta masha importante duna bek na comunidad, pero ta enfoca hopi riba muchanan y riba deporte. Drs. Detlef Hooyboer, C.E.O. di Nagico Insurances Aruba a bisa di ta impresiona cu e trabou cu ASA ta haciendo pa nos muchanan y no a duda pa saca un man y sostene e proyecto. E ta spera cu di e forma aki por recluta mas futuro futbolista,cu ta crece cu un base solido di training y conocemento di e deporte Rey, esta futbol.
A funda Nagico Insurances na aña 1982 na Sint Maarten y a crece y penetra den mas cu 20 mercado. Nan ta un di e companianan di seguro mas grandi den Caribe Hulandes cu mas di US$ 150 miyon na prima y ta ofrece un di e miho seguro di catastrofe den region. Internacionalmente AM Best a “rate” Nagico como un compania solido. Nagico Insurances a sigui crece adkiriendo British American Insurance Company y awor ta ofrece seguro di bida y medico via e compania Nagico Life.
Aki na Aruba e compania a cuminsa na 2004 y a crece rapidamente, specialmente despues cu na aña 2007 nan tabata e prome y unico compania di seguro cu nan mesun servicio di Road Service. Nagico Insurances tin dos oficina na Aruba, un na Savaneta y otro den Caya Milio Croes na Dakota.


text:
For di basta tempo, enseñansa na Aruba y su maneho den totalidad ta mane stanca, unda cu nos sistema di educacion, mester ta prioridad pa cualkier gobierno, percurando optimalmente pa tanto su alumnonan como tambe su docentenan. E preocupacionnan cu nos tin dilanti nos modelo educativo ta enorme y mester transforma e educacion y impulsa e desaroyo di nos pais y no manera e ta durante e ultimo 8 añanan.
Problema social na Aruba ta escalando y ta afectando nos hobennan, pero tambe nos maestronan. Situacion social y educativo actual ta alarmante na nos scolnan. E funcion di e maestronan ta, pa brinda un educacion academico y e educacion di cas mester ta e fundeshi pa nan sigui riba dje.
No ta un secreto mas, cu nos educacion en general ta hopi malo y esaki tin di haber cu e echo, cu gobierno actual no ta compronde cu educa ta duna informacion den contexto y informacion cu por sirbi. E problema ta, cu e metodologia pa siña ta poco desaroya y no ta tene cuenta cu e aspectonan realistico y actual di nos comunidad. Mester bin cu solucion, unda cu e scolnan ta ekipa cu psicologo y trahado social, p’asina brinda nos muchanan un miho guia y structura pa por logra ta exitoso den bida.
Nos di partido MEP ta convenci cu nos maestronan tambe merece mas respet y brinda nan e apoyo necesario, pa nan por eherce nan trabounan optimalmente. E condicionnan actual cu nos maestronan ta trahando, no ta esun miho y nos ta neglisha e parti emocional y profesional di nan. Mi ta haya cu ta inaceptabel cu nos maestronan ta yega nan ‘dak’ di crecemento cu edad di 38 aña, pa sigui traha te 65 aña. Pues 27 aña sin oportunidad di crece den salario, sin incentiva y sin motivacion. Partido MEP lo bin un miho analisis di e sistema actual, unda cu tur hende ta sali beneficia y no un grupo so, brindando nos maestronan mas respet pa nan trabou importante den desaroyo di un pais.
Otro punto cu mester haya atencion ta, e parti di recapacitacion di nos maestronan. No ta posibel cu un maestro cu termina su estudio, no ta haya oportunidad pa sigui crece y amplia conocemento riba diferente aspecto importante, cu ta relaciona cu su trabou y asina percura pa un miho calidad di educacion. Evaluacion di e trabounan di un maestro ta necesario, ya cu e maestro ta un persona importante, cu ta siñando nos yiunan pa pensa y actua y no ta simpelmente cuidado di mucha.
Gobierno mester tin e balor necesario pa compronde cu e futuro di nos pais, no ta un serie di reforma continuo, ahustacion chikito y politica nobo. Sino di ta trata di cuminsa cu un transformacion radical. Nos sistema mester condena e erornan y probecha di nan como un oportunidad di siña y crece.
P’esey cu sosten di nos pueblo dia 22 di september, MEP den gobierno nos lo traha incansablemente pa mehoracion di cada studiante y maestro. Den e plan di maneho di partido MEP, educacion ta nos prioridad!


text:
“Ami ta Turismo” presenta pa AHATA
ORANJESTAD, Aruba : “Mi ta bay cumpli dos aña trahando cu Eco Destination. Desde jong semper mi a traha den turismo y awor aki e trabou ta mas amplio, trahando cu hotelnan y otro companianan cu tambe ta aporta na turismo di nos isla”, asina Melanie Lacle, Operations Manager di Eco Destination a conta. E ta un di e invitadonan den e seccion “Ami ta Turismo” presenta pa AHATA.
“Durante planning, den cuadro di preparacion di nos programanan, nos ta pasa masha pret na trabou y na final ta masha great pa topa gruponan cu ta bini nos isla pa pasa bon”, esaki parti di e trabou di tur dia di Melanie Lacle na Eco Destination.
E compania mes ta existi casi 30 aña caba na Aruba. Nan ta traha hopi cu e gruponan di incentivo cu ta bini nos isla y tambe ta organisa nan eventonan, ricibi nan na aeropuerto y asina por sigui menciona.
Siendo un empleada orguyoso di Eco Destination, Melanie Lacle ta contento di comparti cu regularmente e compania ta duna bek na comunidad. Y hopi biaha nan ta haya clientenan, cu ta companianan grandi cu ta bin Aruba pa pasa bon pero na final kier duna algo bek. Esaki ta e tipo di gruponan cu prome cu nan bandona Aruba ta yuda verf scol, ta regala computernan na scol, otronan ta traha bookshelfs cu despues a regala por ehempel un biblioteca y asina lo por sigui menciona.
Melanie Lacle a splica cu su contacto cu clientenan ta inicia for di algun luna adelanta caba, ora ta planea e biahe y e eventonan. Di e forma aki ta cera un amistad cu clientenan y na final, ora nan regresa nan pais, ta mustra comosifuera cu nan conoce otro pa hopi aña caba.
Na final, el a expresa cu su meta tur dia ta pa sirbi nos turistanan miho posibel y demostra tur hende cu ta hunto so nos por logra…y bisa orguyosamente cu “Ami ta Turismo”.


text:
ORANJESTAD- Tin un LB (LandsBesluit) den circulacion den cual tin un lista largo di nombernan di entre otro pisca y otro especienan acuatico cu no mag di wordo pisca, pasobra nan lo ta proteha pa ley. Tuma bon nota cu e LB aki no ta firma door di Minister de Meza, kende ta e minister encarga cu medio ambiente ni tampoco door di Minister di Husticia Dowers. Esaki pasobra cu ni Minister de Meza ni ningun otro minister a sinta cu partidonan envolvi pa defini e lista aki pa loke ta e piscanan y otro especienan proteha pa ley. Durante e dianan aki mandatarionan lo sinta cu piscadornan pa yega na un lista apropia unda tur partido ta satisfecho cu ne. Aunke cu na Aruba no tin sobrepesca, asina mes tin cierto pisca y especienan acuatico cu mester wordo proteha pa ley pa nan no bay perdi. Pronto ta bay tin mas aclaracion riba e topico aki.
Home Uncategorized Pronto ministernan De Meza y Eman ta sinta cu piscadornan pa defini...


text:
Sentro pa Famia i Hubentut ta entregá e produktonan i servisionan primario. Suidadanonan i instanshanan por mèldu serka e Sentro o serka un kolaboradó di e sentro na oranan ku e ta presente na un Kas di Bario. P’esei e ‘intake’ ta tuma lugá den e establesimentu di e Sentro o den un Kas di Bario. Durante e ‘intake’ ta determiná si tin un posibel problema i den kaso ku ta asina, kiko ta índole di e problema. Si e ta kuadra ku e tarea di e Sektor seguidamente ta atendé ku e problema, si no ta referí na e instansia korekto.
Sentro pa Famia i Hubentut por ofresé e siguiente servisionan:
Kada sektor ta konsistí partinan di organisashon fiho
Primi riba e ‘link’nan pa informashon tokante e partinan di organisashon di Sektor Famia & Hubentut i su produktonan i servisionan.
Maneho di Atministrashon Famia i Hubentut
Ofisina Desaroyo di Produkto Famia i Hubentut
Sentro pa Famia i Hubentut
Lokalidatnan di SOAW: Kas di Bario Brievengat, Kas di Bario Punda, Kas di Bario Otrobanda, Kas di Bario Sta. Maria, Inspekshon di Labor i Seguridat, Sentro pa Famia i Hubentut, Sentro pa Trabou, Ofisina di mediadó.


text:
WILLEMSTAD – Un biaha mas un hulandes europeo a bira prokuradó general (PG) pa e sinku islanan Kòrsou, Sint Maarten i BES (Boneiru, Sint Eustatius i Saba). No mester wak lokalmente si tin un hende adekuá pa e funshon akí?
“Ora di skohe un PG kapasidat i kualidades ta na promé lugá”, PG Roger Bos – kende a tuma e batuta over di Guus Schram mitar aña pasá – ta kontestá. “Tabatin mas kandidato pa e funshon akí, tambe karibeño, pero no tabata wak si ta un antiano, kurasoleño òf hulandes europeo.” Tòg Bos ta bisa: “Ami ta hopi mas independiente ku un hende ku ta bira PG ku su 55 aña di edat i ku a forma relashonnan henter su bida aki.”
“Relashonnan den bario, na trabou i for di skol por stroba si bo tin ku detené un hende ku kisas tabata hopi yegá n’ abo”, e ta añadí.
Forma hende lokal
Por sierto, ta trahando riba formashon di hende lokal pa e funshonnan mas haltu, Bos ta bisa: “tin un sekretario ku ta birando fiskal i nos ta guiando un fiskal den e trayekto pa e funshon di fiskal mayó. E hendenan mester haña un chèns i nan mester hasi uso di esei, pero kapasidat tambe ta konta.”
Region muchu chikí
Dikon no ta opta pa un PG apart pa Kòrsou, pa Sint Maarten i pa e islanan BES? “Personalmente mi ta kere ku e region aki ta muchu chikitu pa diferente PG. Simplemente lo no ta práktiko. Lo bo haña masha hopi hende ku ta hefe un kaminda pero ku kisas nèt no ta hasi e trabou bèrdaderamente. Mi tin un fiskal mayó aki na Kòrsou ku ken mi ta sinkronisá trabounan i nos ta sinkronisá ku e fiskalnan mayó di Boneiru i di Sint Maarten.”
“PG apart pa kada isla lo stroba e kolaborashon, ku eksplisitamente nos ta boga p’e, mas ku e ta fasilit’é.” – Bos
“Un ehèmpel: a pidi e fiskal mayó di Boneiru pa un plan di akshon pa prevenshon den kaso manera ku orkan Irma. Den esei a deskribí, entre otro, kon nos lo por digitalisá nos trabou. Awor no ta Kòrsou, Sint Maarten i e islanan BES so ta bai implementá e plan ei: Aruba tambe a indiká di ta bai traha ku e plan ei. Asina tur dossier lo ta digital, akiratu: bo no ta logra algu asina si tin kuater PG.”
Inkluso Aruba
“A base di e kolaborashon ei, tur parkèt – inkluso esun di Aruba – i tambe tur korte ta bai traha huntu awor.” For di 1986, ora Aruba a haña su statùs aparte, e isla tin su mes PG. For di 2016 esei ta Alexander van Dam.
“Nos a kaba di haña e evaluashon di e funshonamentu di un solo PG pa tur isla, den 2015 i despues di sinku aña ta evaluá atrobe. E ora ei e paisnan por disidí huntu atrobe ta kon nan ke e aspekto akí.”


text: Diabierna anochi a drenta informe di un pelea formal cu machete y cu tin hende herida, mesora a dirigi tanto polis como ambulans na e sitio. Como cu tabata trata di un pelea formal y cu arma envolvi a dirigi varios patruya di otro distrito tambe. Na yegada di e prome patruya a wak cu esaki ta un problema formal cu basta mirones tambe y a pidi pa mas patruya cual ya tabata na caminda. Un persona a resulta herida pero no kier a haya atencion di ambulans mientras polisnan mes a detene 2 persona. Na e sitio tabata tin yen di gritamento y zundramento polis a manda tur hende pa nan cas y keda paden como tambe e mironesnan a ser cori for di e sitio. Asina e situacion por a calma.


text:
Kerida Tirzah,
Dos palabra, komo mi no por ta presente awe ku bo ta mustra Kòrsou un bunita soño mas ku bo a logra realisá.
Pa inkontabel motibu bo meresé atmirashon i elogio. Loke abo komo muhé independiente a presta riba tereno profeshonal di publikashon di teksto ta alentá bista i alimentá alma di hende, anto nos ta mira bo komo ehèmpel di un pal’i muhé pa e pueblo akí.
Mi afinidat ku bo buki ta bini di entre otro e echo ku mi tambe ta mucha di bario. Di Fleur de Marie, no muchu leu for di Zwan.
Esta un bendishon ku bo papa por t’aki awé pa gosa ku éksito di su yu muhé.
Mi ta deseá bo salú, forsa, inspirashon i tur loke un muhé trahadó manera bo ta meresé pa e por logra sigui sirbi su próhimo ku forsa propio, semper buskando ekselensia.
Brasa graaandi di
Lucille
(Lucille Berry-Haseth) Winner Cola Debrot Prize 2014 for Papiamentu Literature